
PALAESTRA LATINA 

LITTERARUM LATINARUM COMMENTARII 
A SOCIIS CLARETIANIS EDITI 

ANN. XL. (Fasc. III) — N. 211 M. Septembri A. MCMLXX 


EXAMEN DE HORATIO 


Hoc examen peractum est in nostro humanistico Lyceo (in quo 
professor discipulique jam inde a primo anno latine colloqui nituntur) 
atque magnetica teniola impressum, exinde transcriptum leviterque 
hic illic expolitum. 


Professor — Sedeas, quaeso, neque ullo timore conturberis, quando¬ 
quidem hic es inter amicos, maturioris quidem aetatis, at amicos. 
Disquiramus igitur de Horatio; tu autem incipe, quaedam de vita 
poetae breviter exponens. 

Discipulus — Quintus Horatius Flaccus natus est Venusiae, anno 
sexagesimo quinto ante Christum natum. Vicus ejus natalis situs erat 
inter Apuliam et Lucaniam, ideoque ipse jocose dicebat se ancipitem 
utrum lucanus an apulus esset. Pater optimus (de matre sua num- 
quam loquitur Horatius, quam licet suspicari eum adhuc infantem 
amisisse) vividum in puerulo praesentiens ingenium, noluit in scholam 
vici eum mittere sed ausus est Romam eum portare eumque docen¬ 
dum committere optimis Urbis magistris, qui omnes sunt nobis igno¬ 
ti, praeter illum plagosum Orbilium qui ei poemata Andronici, Naevii, 
Ennii et palliatas Plauti atque Terentii explanavit. 

Professor — Paululum attendas. Horatius, cum magnus atque no¬ 
tus erit poeta, quodnam judicium de antiquis illis auctoribus expri¬ 
met, quos puerulus didicit atque perpendit? 

Discipulus — Non modo in Epistula ad Augustum, sed etiam in 
Epistula ad Pisones, Horatius ostendit quam parvi antiquae latini¬ 
tatis scriptores aestimaverit. De Plauto adfirmat unicam illi curam 
fuisse, nummos quam plurimos cumulare, ejusque sales nimium pa- 

tienter proavos laudavisse; de Naevio autem indignatur quod adhuc 
temporibus Augusti in omnium sit manibus, velut auctor paene re¬ 
cens; nec ignota sunt acria ejus de Lucilio judicia, quem adfirmat 
fluere lutulentum et multa in ejus carminibus inveniri quae velles 
eum sustulisse. 

Professor — De hac quaestiuncula, haec sufficiant. Vitam igitur 
Nostri quam inchoasti, persequere. 

Discipulus — Romae, pater non modo puerum suum probatissimis 
magistris tradidit erudiendum, sed ipse custos ei adfuit incorruptis¬ 
simus, animum ejus a vitiis opprobriisque deterrens eumque insues¬ 
cens ut circa se exempla vitiorum atque virtutum intente perspiceret. 

Professor — Tua sententia, haec paterna educatio quoddam ha¬ 
buit pondus in opus poeticum quod, multis annis post, composuit 
Horatius? 

Discipulus — Absque dubio et quidem duplici ratione: primum, 
quia in eo acuit morum studium quod per totam vitam mentem 
allexit poetae, deinde quia effecit ut ille, praesertim in Sermonibus 
componendis, potius quam de vitiis virtutibusque infinite atque uni¬ 
verse dissereret, ea quasi viventia in civibus suorum temporum de¬ 
prehenderet atque proponeret, quo simplicius et acrius ostenderet vir¬ 
tutes adpetendas, vitia contra spernenda. 

Professor — Acute dixisti. Nunc autem breviter commemora quid 
Horatio evenerit postquam, mortuo patre, se Athenas contulit ut stu¬ 
dia litterarum ac philosophiae perficeret. 

Discipulus — Dum Horatius Athenis, ut ipse ait, inter silvas Aca¬ 
demi verum quaerit graecosque versiculos componere conatur, inti- 
maque familiaritate cum quibusdam romanis adulescentibus jungitur 
(sufficiat Pompeium Varum meminisse), pervenit Athenas Brutus, non 
modo ut sectas philosophicas ipse quoque adiret, sed etiam ut ad se 
quam plurimos litteratos doctosque juvenes alliceret, quos in exercitu 
quem erat paraturus, adhiberet. 

Professor — Hoc erat certe praecipuum Bruti propositum: mini¬ 
me enim eum latebat bellum inter interfectores Caesaris ejusque fau¬ 
tores ineluctabili quadam necessitate imminere, quamvis pax inter 
utrosque Romae composita esset. Nunc autem expone quomodo Ho¬ 
ratius se in pugna ad Philippos commissa gesserit et quaenam ejusmo¬ 
di eventus memoria in animo ejus remanserit. 

Discipulus — Exstat notissimum carmen, quod incipit «O saepe 
mecum tempus in ultimum», in quo Horatius candide fatetur se non 
modo fugam petiisse, sed etiam scutum reliquisse. Necessitate coactus 
id fecit, non utique libenter, immo secreto quodam pudore, ut verbis 
illis «relicta non bene parmula» clare evincitur. Recordatio autem, 

etsi aliquantulum amara, cum carmen componit jam est longinquitate 
temporis quodammodo tenuata atque placata, ita ut Noster in eodem 
carmine addere subridens audeat ipsum Mercurium de media pugna 
paventem poetam denso aere cinctum sustulisse, se lepide quasi ho- 
mericum heroem depingens. 

Professor — Placent quae ingeniose dixisti. Nunc autem nostrum 
poetam Romam comitemur, in quam urbem scis eum, post fugam 
arreptam, fractum animo atque spe frustratum pervenisse, quasi, ut 
se ipse depingit, decisis cycnum pinnis. Praetermissis autem munere 
quaestorio primisque Sermonibus, nobis narra quomodo Maecenatem 
cognoverit eumque sibi firmissima junxerit amicitia. 

Discipulus — Dulcissimi amici iidemque poetae, Vergilius et Va¬ 
rius, quaedam dixerant nobilissimo et potentissimo praefecto Urbis, 
qui ideo eum cognoscere optavit. Cum vero Horatius in ejus con¬ 
spectum venit, ita reverentia ac timore est evictus ut fere nihil ejus 
rogationibus respondere potuerit ac tantummodo quaedam singultim 
ei percontanti protulerit. Maecenas, incertus et aliquantulum exspec¬ 
tatione deceptus, eum celeriter dimisit. 

Professor — Primum ergo colloquium utrumque delusit. At quo¬ 
modo evenit ut tandem mutua existimatione et familiarissima amici¬ 
tia jungerentur? 

Discipulus — Censeo Maecenatem, curiositate motum, unum alte- 
rumve ex Sermonibus Horatii legisse et statim animadvertisse in illo 
«libertino patre nato» rusticani adspectus atque brevis staturae, acre 
lepidumque poeticum ingenium latere, i deoque eum ad se iterum vo¬ 
cavisse eumque inter amicissimos suos adscriptum voluisse. 

Professor — Quoniam de Maecenate loquimur, dic nobis de dono 
quod ipse amico voluit munifice largiri. 

Discipulus — Quinque circiter annis postquam Horatium inter 
amicos adsciverat, optavit Maecenas ut poeta, in amicitiae signum, 
villam acciperet Sabinam, circa quam continui assurgebant montes, 
frondebat proxima silva quercubus ilicibusque opaca quae dominum 
gratissima umbra juvaret, ac non longe a domo fons desiliebat liqui¬ 
dissimus et loquax, frigus amabile et refrigerium sitientibus praebens. 
Ibi revera Horatio sollicitae jucunda oblivia vitae ducere licuit. 

Professor — Placet descriptio tua, qua ostenditur te attente legis¬ 
se cum carmen illud celeberrimum de fonte Bandusia, tum epistulam 
decimam sextam, tum praeclaram satiram libri secundi quae incipit 
«Hoc erat in votis». Nunc autem refer nobis num id donum effecerit 
ut vitae suae rationem Horatius mutaret. 

Discipulus — Noster, tam liberali dono locupletatus, munere scri¬ 
bae quaestorii destitit, cum nunc amplissime haberet quo vitam susten- 

taret; praeterea se rarius Romam conferre ac placidam vitam ruri 
degere coepit, campos atque silvas pererrans, frequentes sermones 
cum rusticis nectens ac praesertim suae mentis cogitata tacite perse¬ 
quens animique sui sensus perscrutans atque ea omnia lente versibus 
effingens. 

Professor — Apte respondisti. Longinquitatem vero Horatii scimus 
parum gratam fuisse Maecenati, qui geniali amicitia poetae diutius 
ac frequentius frui maluerat. Immo exstat, ut probe nosti, Epistula 
in qua Noster Maecenati, instanter roganti ne Roma nimis abesset, 
se aperte palamque profitetur ad omnia reddenda paratum si donum 
amici suam coerceat libertatem, additque manifestissimam fabellam 
de vulpecula quae, per angustam rimam in cumeram frumenti ingres¬ 
sa ibique avide pasta, frustra tandem exire tendens, a mustela est 
admonita ei macrae esse effugiendum qua macra subisset. Hic verum, 
potius quam Horatium talia dicentem, miramur Maecenatem talia li- 
beraliter patientem. Nunc autem, omissis Epodibus, quaedam sum- 
matim at subtiliter dic nobis de Sermonibus. 

Discipulus — Epicuri disciplina, vitiorum atque stultitiarum ho¬ 
minum insectatrix, cui Horatius cito se addixerat, sponte eum ad sa¬ 
tiram impulit, quod genus jam Lucilius magno cum plausu tractave¬ 
rat. In satiris autem Horatii mira et jucunda est argumentorum uber¬ 
tas: modo enim castigantur mores, modo hominum naturae argute 
describuntur, modo de re poetica tangitur, modo vitae eventus ipsius 
depinguntur poetae, modo facete narratiunculae exponuntur; dixerim 
eas esse quasi quasdam «saturas lances» in quibus fructus omnis ge¬ 
neris cumulantur. 

Professor — Breviter nunc commemora quosdam satirarum locos 
ubi Horatius de seipso loquitur. 

Discipulus — In primis, locum illum exquisitum sextae primi libri 
meminero, qui locus patefacit quam liberam atque securam vitam 
Romae ducat Horatius, quacumque misera ambitione solutus; in eadem 
sexta, jam dixi Horatium primum colloquium cum Maecenate can¬ 
dide narrasse; in quinta primi libri, iter refertur Roma usque Brun- 
dusium, in eaque complures inseruntur jocosae narratiunculae; nona 
primi libri est celeberrima de importuno illo qui, cum ad poetae la¬ 
tera se affixisset, rogat atque instat ut possit et ipse, Horatio scilicet 
adjuvante, in Maecenatis amicorum coetum adscribi. Sexta autem 
secundi, non tantum poetae effusum exprimit gaudium propter vil¬ 
lulae sabinae munus, sed et effingit Nostri anxiam vitam curarumque 
plenam dum Romae moratur, contra inertes et jucundas horas quo¬ 
tiens ruri se abdidit. 

Professor — Sint haec de hoc argumento satis; ad aliud igitur 
transeamus. Ut plane scis, secundo libro Satirarum et Epodon libro 

editis, anno tricesimo ante Christum natum, Horatius se totum inse- 
quenti septennio ad lyrica carmina elaboranda tradit. De carminibus 
ergo nobis quaedam in communi propone. 

Discipulus — Post donum villae sabinae, paupertas non amplius 
ad fores pulsat Horatii atque, intestinis bellis pecatis, nova pacis 
atque ordinis aetas incipit, simulque audax et acerba poetae juventa 
aetati maturiori locum cedit atque pacatiori. Horatius, ut ita dicam, 
tranquilla pace cum erga se tum erga alios nunc fruitur; ex hoc se¬ 
dato animi statu Carmina illa nobilissima exoriuntur, quibus poeta 
vere sibi monumentum erigit aere perennius. 

Professor — Scis certe quam multiplici varietate metrica ejus car¬ 
mina polleant et quantopere Horatius hoc sibi laudi tribuerit. At prae¬ 
termittamus rem metricam breviterque de ipsa materia carminum 
loquere. 

Discipulus — Exstant carmina quibus poeta suas meditationes de 
rectis normis vivendi patefacit, se felicissimo nitore exprimens, exstant 
quae varios eventus ejus vitae commemorant, alia denique quae civilia 
dici possunt quaeque laudibus res romanas moremque majorum exor¬ 
nant, sex illa praesertim quibus initium sumit liber tertius, ubi re 
vera praeconem vatemque Romae se prodit Horatius. 

Professor — Sufficiant quae dixisti. Elige nunc carmen quod tibi 
praecipue placuerit, idque singillatim expone. 

Discipulus — Eligam alcaicum carmen «Quid dedicatum poscit 
Apollinem». Mense Octobri, anno vicesimo octavo ante Christum na¬ 
tum, Augustus sollemni pompa in Palatino monte templum Apollini 
dicavit. Horatius quoque, inter frequentem populum qui ad ritum 
celebrandum concurrerat, Apollini preces suas, movum de patera vi¬ 
num fundens, obtulit, dumque orat coram dei simulacro, mente sibi 
fingit a praesentibus intra se quaeri quid vates deum poscat, eisque 
hoc carmine tacite respondet se non segetes feraces, neque aurum 
aut ebur indicum precari, neque rura vinetaque calena mercatorumque 
divitias; sibi olivas levesque malvas sufficere seque unum exoptare 
ut, Phoebo ipso juvante, valido corpore integraque mente gratam se¬ 
nectam nec cithara carentem degere possit. 

Professor — Accurate carmen exposuisti, quod tibi placere reor 
quippe quod arguta atque compta patefaciat perspicuitate quam mo¬ 
dicam et temperatam vitae rationem diligat Horatius. Satis autem 
sit de Carminibus; de Epistulis nunc quaedam disquiramus. Ut scis, 
Horatius eas composuit, ut ipse ait, lusus et ludicra deponens et se 
totum pervestigationi tradens sapientiae. Agiturne ergo de quodam, 
ut ita dicam, reditu ad Satirarum modum atque rationem? 

Discipulus — Mea quidem sententia. Satirae hominum vitia deli- 

rationesque potissimum insectantur, quapropter acerbitate et pugna¬ 
citate hic illic imbuuntur; in Epistulis contra, Horatius totus est in 
inquirendo verum et decens quid sint, vitaeque praecepta sibi ami¬ 
cisque depromit eosque docet quibus modis aequum erectumque ani¬ 
mum parent; quae constantis dignaeque vitae principia non tam a 
philosophorum libris haurit quam ab imo corde atque a communi 
ditissimaque magistra, a vita scilicet hominum; numquam enim in¬ 
termisit Horatius, postquam pater optimus id eum docuit, quin va¬ 
riam hominum comoediam intente spectaret eamque sibi magistram 
morum adsumeret. 

Professor — De tuo acri judicio tecum gratulor: recte enim natu¬ 
ram novitatemque Epistularum inspexisti, quae quidem non modo 
Horatii interiores maturioresque animi sensus detegunt, sed et ejus 
exquisitiorem artem poeticam patefaciunt. 

Nunc autem breviter disseras de quadam Epistula quam attente 
perpenderis. 

Discipulus — Quaedam proponam de secunda, ad Maximum Lol 
lium, qua mihi videtur Horatius non modo ad adulescentem illum 
romanum ut magister alloqui sed ad nos omnes qui in studia incum¬ 
bimus. Sequens interpretationem quam Graeci xata oxovoiav appellant, 
Noster Lollium hortatur ut Homerum legat non tam in eo uberrimas 
virtutes poeticas persequens quam potius de moribus praecepta, quae 
facile ab ejus fabulis eruuntur. Exempli gratia, in Ulixe depingendo, 
Homerus nobis praesertim offerre voluit mirum fortitudinis virtutum¬ 
que omnium exemplar: nonne enim Ithacensis callide Sirenas et Cir¬ 
cam effugit et valuit, plurima perferens atque evadens pericula, redi¬ 
tum suis sociis parare, vere «adversis rerum immersabilis undis»?; qui 
versus, epica quadam solemnitate imbutus, mihi plane admirabilis 
apparet et meum stuporem excitat quotiescumque eum legi. Sequitur 
postea, ut ita dicam, fasciculus sententiarum quae inordinate et mira 
festivitate ac nitore proponuntur. 

Professor — Iterum me impellis ut tibi gratuler; apte enim atque 
acute de lolliana epistula dixisti. Nunc vero ad illum transeamus 
eventum qui maxime fuit sollemnis Romanis, Horatio autem occasio¬ 
nem obtulit ut diem, paene dixi, triumphalem viveret: de ludis loquor 
saecularibus, quos Augustus celebrandos edixit in annum decimum 
septimum ante Christum natum, ea mente ut sacro illo ritu Superis 
debitae persolverentur gratiae atque animorum conciliatio artior in- 
tegriorque inter cives fieret. Explica ergo nobis quaedam de carmine 
saeculari. 

Discipulus — Monebant sybillini versus ut quotiens circuitus cen¬ 
tum et decem annorum impleretur, Romani magnifico apparatu sacra 
in honorem deorum immortalium celebrarent; inter alia, praecipie¬ 
batur ut chorus adulescentium paeana caneret. Augustus autem intel- 

lexit neminem posse carmen illud componere aptius quam Horatium, 
qui, praesertim carminibus primis tertii libri, ostenderat se vere ro- 
manum vatem, egregia facinora virtutesque majorum scite atque in¬ 
geniose laudibus ornans. Principi oranti, Horatius, etsi dubitavit, re¬ 
cusare non est ausus. Lente carmen elucubravit, ipse postea chorum 
puerorum puellarumque instruxit. Tandem, die tertio ludorum, in 
colle Palatino prius, deinde in Capitolio, viginti septem puellae toti- 
demque pueri, in conspectu Romae universae, carmen saeculare ce¬ 
cinerunt. Quis autem dicat quo repentino ac vehementi animi motu, 
exigua illa hora, sit arreptus Horatius? Oculos in immensam multi¬ 
tudinem circumvolvens, omnium oculos in se conversos perspexit, at¬ 
que dum sentit se omnium civium involvi admiratione, doluit patrem 
suum optimum non illic adesse, ut filii gloria frueretur. 

Professor — Haec ultima adnotatio, Horatium illa hora acri pa¬ 
tris desiderio captum esse, valde mihi placet, teque censeo tua mentis 
sagacitate verum divinasse. Mihi autem addere liceat nitidas illas 
adulescentium voces, carmen ejus canentium, lyricas Camenas, in 
animo ejus sopitas, excitavisse eumque blande allexisse ut iterum 
barbiton aeolicum resumeret atque ad nova carmina fingenda cogita¬ 
ret. Nunc autem sigillum quoddam dignum tuo examini ponas, quae- 
dan de clarissima atque amplissima epistula ad Pisones enucleando. 

Discipulus. — Ipse titulus «De arte poetica» patefacit Horatium 
hic sese praeferre non de moribus rectis praeceptorem sed callidum 
exquisitae poeticae artis magistrum. Epistula est Pisonibus dicata, 
qui duo filii esse putantur Cnaei Calpurnii Pisonis qui consul una 
cum Augusto fuit anno vicesimo tertio, ad majorem natu praesertim, 
cui amicus Horatius praecepta cum in universum de arte poetica, 
tum expressim de componendis tragoediis proponit. 

Professor — Quaedam inter ista praecepta recordaris? 

Discipulus — Incipere possum a notissimis verbis: 

«carmen reprehendite quod non 
multa dies et multa litura coercuit». 

Quae verba mihi alia felicissima Petronii revocant, qui scriptores 
monet ut verba «atroci stilo effodiant». Aliud recordor: 

«dixeris egregie, notum si callida verbum 
reddiderit junctura novum» 

cui praecepto primus atque egregia arte paruit ipse Horatius, qui Car- 

mina praesertim et Epistulas callidissimis et mire concinnis juncturis 
exornavit. Nec tacebo illa vulgatissima verba: 

«Omne tulit punctum qui miscuit utile dulci 
lectorem delectando pariterque monendo». 

Adsunt praeterea in Epistula alia complura praecepta, cum de 
unitate carminis, tum de decore, tum etiam de nativo ingenio poetae, 
de ejus doctrina atque humanitate et alia ejusmodi. Minime ergo est 
mirandum si hanc Epistulam, una cum Aristotelis opusculo, cui titu¬ 
lus rapi jtowTixrjg, viri docti, praesertim temporibus iterum renovati 
litterarum antiquarum studii, tam intente subtiliterque perpenderint, 
de artis poeticae natura disserentes. 

Professor — Fieri non potest quin tibi vehementer gratuler; non 
modo enim te acri memoria praeditum ostendisti, sed etiam eximie in 
Venusini operibus versatum. Licet ergo tibi abire, plene probatus. 


Prof. Vido Angelino 
Apud Lyceum humanisticum 
ALEXANDRIA (Italia) 



Deus 

Satan 

Deus 



Carmen Fratri in Christo carissimo 
Prof. ITALO MINESTRNI 
Biblicarum scientiarum claro cultori 

D. D. D. 


"Non ego, JOB, possum ad Dominum me ferre fidelem 
cum, sicut Tu, sim plenus languoribus omnis; 
nec sine peccatis sum, nec sapientia mecumst, 
ut tecum. Me Tu docuisti, sancte, per ipsas 
curas Omnipotens Numen mihi semper adesse”! 

Vir fuit extremis terris et temporibus, cui 
nomen erat JOBUS, latis ditissimus agris; 
innumerique boves, asini innumerique cameli 
cui fuerant, pecudum tot milia; pascua circum 
pinguia; servorum cui servarumque caterva. 

Ut JOBUS felix orientis solis in oris 
nullus ad US vixit — tali nam nomine terram 
antiqui dixere, vel ejus originis urbem—. 

Convenere olim Caeli famulique Deusque, 
inter quos aderat SATANAS quoque, Tartareus dux 
qui sese, tentans homines, circumvehit orbem. 

— «JOBUM vidistine mihi sic usque fidelem?» 
expetit ipse DEUS, cui subridens Cacodaemon: 

— «Omnia JOBUS habet: grates Tibi reddere justum; 
si quid ei abstuleris, Tibi tunc maledicet ab ore. 

Experiar?» 

«Vitam ne JOBO dummodo tangas...» 

Advolat en SATANAS: epulantes conspicit omnes 
illius natos cum uxoribus atque maritis, 
mixta quibus resonat laetissima turba nepotum. 

Innumerosque boves, simul innumerosque camelos 
raptim tunc asinos caeduntque trahunque Sabei; 
et pecudes omnes — quasi mille per ora leonum — 

Caldei rapiunt. Satanas quos misit avaros. 

Unus post alium referunt immania JOBO 
quattuor ex servis: ad quae referenda fatentur 
se tantam misere solos fugisse ruinam; 
inde, necasse solum natosque domosque dehiscens 
narrant... 

Raphael Paone 

Tunc JOBUS sibi vestimenta caputque 
dilacerat, terramque premens ad Numen amatum 
se convertit et ID, pectus confractus, adorat: 

— «Nudus sum natus nudusque sepulcra tenebo: 
sic Domino placuit: Domini benedicta voluntas!». 

Rursus adest Domino Sanctos inter Cacodaemon; 
haec loquitur, ridens: 

— «Spernit JOB cuncta, superbus: 
divitias, natos, asinos tenerosque nepotes; 
pluris habet propriam pellem quam cetera JOBUS: 
ergo erit illius nunc ipsam laedere pellem, 
ut tandem infelix Tibi desinat esse fidelis». 

— «Eja, tibi liceat JOBI dissolvere pellem: 
pellis at arbitrium tantumque parumque teneto, 
dummodo corpus adhuc animam concludat eidem». 

— Sic Dominus quaerenti animas quas devoret, inquit, 
patrantique scelus contra nos semper iniquo—. 

Ulceribus plenus subito, JOB carnificina 
factus: ad usque pedes corpus corrumpitur imos: 
ostendebatur cunctis quasi turpe cadaver!... 

Conveniunt socii: linquens et Tenan Elifaz 
atque Suan Baldad, linquens Sofarque Naaman; 
corporis et putris JOBI quo horrore moventur! 

Tunc etiam uxor, amans felici tempore, mutat 
mentes, adversata DEUM, adversata virumque: 

— «Perge Deum colere et ritus offerre frequentes: 
exalta Domini Numen sine fine benignum, 
laudibus exornans ejus mirabile nomen, 

cujus tutamen patrociniumque fidele 

persistent, ut nunc, magis usque magisque per annos; 

quaenam —dic aliter— quaenam peccata patrasti?...». 

— «Stultitia plena es, mulier», — JOB, denique clamat —: 
nonne DEUS dederat nobis quae perdidit Ipse? 

Sic placuit Domino... Dominum laudemus ovantes!». 

Flet tamen; inde, sibi maledicens, orat amicos: 

Nox mihi semen!... pereat diesque 
qui meae vitae fuit ortus; illum 
deleant anni, fuerit quasi hora 

ejus inanis! 

Matris ex alvo subito sepulcri 
in scrobes nigras utinam ruissem, 
tunc, velut purae genus immolatum, 

hostia terrae. 

Elifaz 


Baldad 


Me per aeternum requies haberet, 
quae beat cunctos; procul a tumultu, 
spiritus; artus cineres adustos 

arva tenerent. 

Terret heic ingens cocodrilus omnes; 
carnifex torquet domino jubente, 
nosque lactantes aluere mammae 

ad mala mundi!». 

Surgens, alloquitur JOBUM Temanis Elifaz: 

— «O nimis impatiens paenarum, JOBE, tuarum: 
te minime, nunc, te sapientia nota juvabit, 
postquam permultis dederant tua verba vigorem? 

Quo tua confugit pietas, perfecta magistra, 
qua populos vitae docuisti munera sancta? 

«Qui Domino servit non justus permanet umquam 
— sic mihi per noctem, quasi murmure spiritus inquit —, 
nam DEUS in sanctis culpas maculasque reprendit... 
Exurie amittunt rugitus saepe leones; 
sic homines mala spargentes, ceu fumus in auras, 
vanescent; tamen hi, domino parcente, resurgent: 
et tu pulvis eras, pulvisque redibis in horas 
per culpas: iterumque tuo, ut flos, vere viresces! 


Spes tua surgat adhuc, surgat tremebunda favilla...» 

Post haec alloquitur JOBUM sic Baldad amicus: 

— «JOBE, quousque DEUM contra tu talia? Recta 
justitiae virtus Omnipotentis erit! 

Si nati servique tui peccasse videntur, 

— relligione tamen suspicor atque reor!) 

jure Deo placuit delere hominesque gregesque 
plagas et membris multiplicare tuis. 

Nunc te audire DEUS possit «miserere» precantem 
detque tibi vires, det veniamque suam. 

Praeteriti populi narrent quid forte necesse 
ad vires animae, quid prece possit homo. 


Perdomat Omnipotens reges hominesque superbos: 
cuncta manu Domini regna domusque cadunt! 

Sic opus est mundo Domino, terrisque polisque, 
nec viret ulla carens herba palustris aqua; 

pulvereusque globus, quotquot fueruntque sumusque, 
nos homines — ventus ter levis ante DEUM! — 

Flos, nimiis pluviis hiemis contusus amarae, 
flabit ubi aura sibi verna resurget olens, 

sic tu, cum Dominum frontem submissus adibis, 
quae tibi jam fuerant rursus habebis opes»!... 


Ultimus alloquitur JOBUM dein Sofar amicum: 

Sofar — «Audi, multa loquens: tibi loquenti 

est demum utilis, ut salutis aura, 
sermo qui ex alio patescit ore. 

Tuis auriculis DEUS loquetur, 
cujus te sapiens docebit ignis 
quid purum siet et quid absque fraude. 

Qui in Caelis nitet altior, magisque 
terrae in visceribus profundus imis, 
metitur mare, solus IS; per oras 
qui mundi volitans pedesque ducit. 

O stultos homines!... DEUS creavit 
tot quae vos faciunt nimium superbos... 

IS dein divitias tibi valebit 

tot quas perdidit IPSE ferre plures, 
unus qui Dominus DEUSque noster! 

Cumam, JOBE, precor tuo putas vim 

fortem in pectore adesse tamque multam? 
tuas tolle manus tuamque frontem!... 

Precare: Omnipotens tuas lavabit 
manus sacrificas; scelus nefandum 
nec umquam angelici chori videbunt. 

DEUS nec poterit malum patrare 

tuo in corpore; quas tuum per hostem 
plagas innumeras tibi dedit; quae 
permultas lacrimas cadunt rigantque 
tuam nunc faciem, DEUS, potenti 
paterna venia sua probabit...»! 

Haec tribus inde refert, respondens, JOBUS amicis: 

Job —«Errores trutina si libraretis in aequa, 

aerumnasque meas!... Hae majus pondus haberent: 
pondus arenarum quoque vinceretur ab istis 

tristitiis, propter quas sunt mea plena dolore 
verba, meique animi robur consumitur ipsum! 

Militia est hominum vita et pugnare perenne 
secum, cumque suis... Satanam et devincere amicos...»! 


— «Quid coram Domino sunt res hominesque pusilli? 
surgunt ut stipulae, pulveris instar eunt. 

Sed DEUS unus habet montes, et sidera transfert: 

Illi Arturus, Hyas semper «hosanna» canunt. 

Est Domini fulgens et fulgentissima semper 
angelicos inter gloria justa choros! 

Stirps hominum Dominum cur ritibus irritat usque, 
quos turpes ritus stirps fugit ipsa canum». 


— «Num vobis tantum splendet sapientia tota, 
sic ut vobiscum moriatur oporteat illa? 

Haec novi: quicumque suis derisus amicis 
ad justum Dominum subito et confugerit aeger, 
inveniet columen sibi praesidiumque laborum! 
Haud dubio novi: nemo est qui nesciat ista, 
haec pisces et aves, hae vos jumenta docebunt!... 

Haec oculus vidit meus auriculaeque biberunt: 
Ad Dominum fugiam solum, me examinet Ille! 
Cui dicam: contra folium, quod praeripit Eurus, 
vis ita virtutem, Domine, ostentare potentem? 

Est homo immudum — nisi Tu juvasses 
istud humanum genus, o Redemptor—, 
semen; ad terram sine spe redibit 

pulvis et umbra! 

Femina exortus, breviter per annos 
casibus duris homo mille stratus 
vivit in mundo, fragilisque flos ut 

surgit obitque. 

Amputa quercum: quasi putrefacto 
mortuo ex trunco iterum novellos 
vere, virgultos, redeunte, quereus 

tollet ad auras. 

Ut quies pallens homines prehendit, 
nonne radices pereunt eorum? 

Denuo numquam vigiles futuri 

morte perempti! 

Mons cadit, saxum ruit, et deorsum 

quam petras multas trahit unda currens... 
Mors rapit vires hominis, repente 

perpetuoque. 

Quis mihi vires daret ut redirem 

qui per annorum seriem peractam, 
cum fuit Custos DEUS ipse, fulgens 

lampadis ignis. 

Ejus ut lampas caput hoc beabat 
luce splendenti: tenebras fugavit 
Qui juventutis fuerat diebus 

omnibus Hospes! 

Me mei circum pueri tenelli; 

tunc pedes ipsos mihi jam lavabam 
lacte; de petris olei fluebant 

flumina plena! 

Tunc erat mecum Omnipotens: vocabant 
pauperes tunc me viduaeque «justum!»; 
tunc meam circum diadema frontem 

luce coruscans. 

Principes magnos juvenesque stantes 
urbis ad portam ingrediens videbam, 
scilicet plenos gravitatis atque 

voce carentes. 

Nullus in me, tunc, agit insolenter: 
me colunt omnes, solium mihique 
exadornantes plateam per amplam 

rite salutant... 

Factus hic vulgo nova canticorum 

res ego, heu!, nunc: me fugiunt et horrent; 
in meum vultum spuit en viator 

ambitiosus!...» 

Tunc iterum SOFAR loquitur; tunc BALDAD, ELIFAZ 
in miserum JOBUM miscent permulta loquentes: 

Elifaz — «Non ego te damno; tu damnas — inquit ELIFAZ — 
ipse tuam vitam, cum, sicut ventus inanis, 
verba refers; contra te nam tua verba sonabunt!». 

Baldad — «Nonne sui cordis lucem restinguet iniquus, 
nec dabit illius flammas splendoribus ignis? 

Ejus consumet mors quam durissima pellem. 

Humor si deerit radicibus, occidet arbor; 
sulfur erit domui pars, haeredesque peribunt!». 

Dixerat haec BALDAD; SOFAR tunc ultimus addit: 

Sofar ■— «Qui pius ad Caelum tollebas brachia fulgens, 

sic es, IOBE miser? Foedus ceu stercus abibis? 

Ossa juventutis vitiis tam plena jacebunt, 
divitiasque pones, tecum quas ante ferebas! 

Te aspidis ecce caput sorbentem jure necabit 
virus, et ante DEUM sic te tua verba juvabunt!». 


Ista canens ventura sibi JOB gaudia cernit: 

Job — «Vindex, oh Dominus meus Redemptor 

vivit!... Tempore, quo redibit Ille, 
quamvis carne carens mea, resurgam 
— ego et non alius— meisque membris 
cinctus (corda vibrant mihi beata!) 
meisque his oculis DEUM videbo...» 

(Job) 

Haud secus, ipse manus Domini fugiam adprecor aeger,, 
JOBE, DEI et mentem semper submissus adorem, 
adque DEUM cantem, tecum quasi victor, amantem: 

Summa laetitia fruemur, ad nos 
JESUS cum Dominus redibit olim: 
tunc in corporibus novis petemus 
altam, progenies redempta, sedem, 

Caeli cara Patri per omne saeclum. 

Hymnis, angelicus chorus, volatu 
recludet tumulos suis tubisque; 
vivet coetus amans fidelium, tunc 
beate recinens ”io triumphe”, 

Christo a sacrifico pie novatus, 

sancto prodigio Salutis Ejus!... 

Unus spiritus, eja simus, unum 
pectus; perpetuo fides amorque 
regnent; fratribus, heic, dies decoros 
vox dat, quae resonat magis magisque 
nobis ex cruce, nos beante JESU. 

Tunc desiderium, nec hujus orbis 
decus nos miserum tenebit umquam; 
quas plaga Dominus dat ad Salutem, 
erunt mirificum decus polorum. 

DEI jam benedicta sit Voluntas, 

et "Arnen” resonet per omne saeclum! 


Prof. Raphael Paone 
Via M. M. Benavides, 5 
PATAVI IN ITALIA 



CICERONIS SPECIMINA 


II. EPISTULA AD TIRONEM 
— ad fam. 16, 10 — 

Tiro —cui epistula mittitur— fuit servus Ciceronis, qui honestis 
moribus, ingenio, firma fide et obsequio erga dominum maxime 
praestitit. 

Tullius vero, ut in bonis litteris Tiro institueretur, curavit, ejusque 
diligentia et doctrina in libris parandis conscribendisque usus est. 
Anno 53 a. Ch. n. eum libertate donavit. 

Tiro Ciceroni totique familiae carissimus fuit; quo vita functo 
nonnulla ejus opera in quibus epistularum corpus, edidit. 

Hanc aliasque ad Tironem Tullius misit epistulas {Ad jam . 16,13; 
16,14; 16,15) cum aegrotabat; quibus, qua esset cura et sollicitudine 
de ejus valetudine, manifestum fit. 

Data est epistula die 18 m. aprilis a. ab Urbe condita 701 —53 a. 
Ch. n.— 54 vitae Ciceronis. 

In duas partes commode dividitur: in prima sollicitudinem de 
Tironis valetudine Tullius significat, in altera de litterarum studiis 
sermonem instituit; quibus ut libentius operam det, diem promis¬ 
sorum (libertatis) adventare dicit. 

Summa : 

1. Cicero Tironis adventum desiderat 
— sed iter faciendum timet — 
quia: aeger fuit, 

inedia 

purgationibus 

vi ipsius morbi consumptus est; 

quia: ex pravibus morbis graves solent esse offensiones 
— si quae culpa commissa est — 

quia ad biduum 

— quo erit in via 

dum in Cumanum adveniat — 
quinque dies ad reditum addentur. 

Quare rogat ut in Formiano firmum eum inveniat III kal. majas —die 29 m. 
aprilis—, que die cogitat se in Formianum adventurum. 

2. Nunc, Tirone absente 

litterarum studia languent, 
quae tamen oculos parum erexerunt, 

accepta Tironis epistula. 

Adeo somno opprimuntur litterae 
ut Tullius vel Pompejo dixerit omnia scripta sua obmutescere. 

Quare paret se —rogat— ut litteris seu musis operam suam reddat; ac 
promissorum dies —quo ad litteras expeditius et commodius incumbat— appro¬ 
pinquare confirmat. 

Dicendi Genus. — Hujus epistulae dicendi genus simplex et planum 
animadverte. Sententiae breves sunt; aliae aliis sine conjunctionibus 
fere copulantur —quamquam sunt nonnullae—. 

Epistolium esse videtur raptim scriptum, quo sincera mentis co¬ 
gitata exprimuntur. 


TULLIUS TIRONI S. 

— ad fam. 16, 10 — 

Ego vero cupio te ad me venire, sed viam timeo. Gravissime aegro- 
tasti, inedia et purgationibus et vi ipsius morbi consumptus es; gra¬ 
ves solent offensiones esse ex gravibus morbis, si quae culpa com- 
misa est; jam ad id biduum, quod fueris in via, dum in Cumanum 
venis, accedent continuo ad reditum dies quinque. Ego in Formiano 
ante diem III Kal. esse volo. Ibi te ut firmum offendam, mi Tiro, 
effice. 

Litterulae meae sive nostrae tui desiderio oblanguerunt, hac tamen 
epistula, quam Acastus attulit, oculos paulum sustulerunt. Pompejus 
erat apud me, cum haec scribebam, hilare et libenter. Ei cupienti 
audire nostra, dixi sine te omnia mea muta esse. Tu musis nostris para 
ut operas reddas. Nostra ad diem dictam fient; docui enim te, fides 
£tv|xov quod haberet. 

Fac plane ut valeas. Nos adsumus. Vale, XIV Kal. 


EPISTULAE EXPLANATIO 

Ego vero: pronomen personale personam significat; quod, cum 
ex ipsa verbi desinentia percipiatur, saepe in sententiis deest; ideo: 

1. pronomina personalia primae et secundae personae, in nomi¬ 
nativo, fere non exprimuntur: «dixi sine te omnia mea muta esse»; 
«docui te» (cfr. infra in h. epist.). «Plura scribere non debeo»; «litte¬ 
ras tuas vehementer exspecto» (Cic. Ad fam., 11,15). «Hunc video mihi 
principem» (Cic. Pro Arch., 1,1). 

— Attamen exprimuntur: 

2. cum altera persona alteri quodam modo opponitur: «De te 
tu videris; ego de me ipso profiteor» (Cic. Phil., 2,46,118). «Ego reges 
ejeci; vos tyrannos introducitis» (Cic. Ad Her., 4,53,66). «Quantum 
alii tribuunt tempestivis conviviis..., mihi egomet ad haec studia re¬ 
colenda sumpsero?» (Cic. Pro Arch., 6,13). 

3. cum aliud praecedit vel insequitur pronomen personale, etiam 
si nulla sit rei oppositio: «Quotiens ego hunc Archiam vidi» (Cic. Pro 
Arch., 8, 18). « Hunc ego non diligam» ( Ibid ). «Ego vero tibi hoc con¬ 
firmo» (Cic. Ad fam. 6,3,4). «An tu me de L. Tubulo putas dicere?» 
(Cic. De fin., 2,16,54). 

4. cum orationi a) emphasim addere volumus, aut vim, b) inter¬ 
rogando, c ) interpellando, d ) exclamando: 

a. «Tu innocentior quam Metellus? (Cic. Verr., 3,16,43). 

b. «An ego non provideam meis civibus? (Cic. Phil., 6,6,17). 

c. «Egone ut te interpellem? (Cic. Tuse., 2,18,42). « Tute introspice 
in mentem tuam ipse» (Cic. de fin., 2,35,118). «Tu vero, inquit, 
perge» (Cic. de orat., 2,28,124). 

d. «O ego laevus, qui purgor bilem»! (Horat., Ars. poet. 301). 

5. Cum pronomini subjungitur appositio: «Cum hoc constet, ego, 
homo imperitus juris, ignarus negotiorum ac litium, hanc puto me 
habere actionem...» (Cic. Pro Caecin., 11,32). 

6. Cum in sententia verbum omittitur: «Quid ego?» — «Quos 
ego?» (Verg. Aen., 1,135). 

7. Cum particula vel vocabulum adest quod ex suo ipsius sensu 
a) pronomini personali singulariter adhaeret; quo saepe res b) ple¬ 
nius asseritur vel confirmatur, aut c ) alteri opponitur: 

a. «Eo die nos quoque multa verba fecimus» (Cic. ad fam., 1,2,1): 
ancKio; tambien yo. «Tu quoque hoc fecisti»: anche tu; tam- 
bien tu lo hiciste. 

b. «Ego vero cupio te ad me venire», cfr. hanc epist. Cic. «Ego 
vero fateor me his studiis esse deditum» (Cic. Pro Arch., 6,12). 
Ego vero omnia quae gerebam jam tum in gerendo...» (Cic. 
Pro Arch., 12,30). 

c. «Oratorias exercitationes non tu quidem, ut spero, reliquisti, 
sed certe philosophiam anteposuisti» (Cic. De fat. 2,3). 

ADN. l. a Particula vero pronomini personali subjungitur praesertim cum 
pronomini addere volumus vim et conectitur cum alia oratione aut illi opponi¬ 
tur; saepe interpretari possumus: quanto a me; io invece; ma io; io sl che: en 
cuanto a mi; yo por mi parte; yo si que: «Ego vero saepius quam vellem» (Cic. 
De rep., 1,38,59). «Quod scribis te... ad me esse venturum, ego vero te istic esse 
volo»: io, per conto mio preferisco; por mi parte yo prefiero. 

2. a Subinde difficile est convertere in linguas hodiernas notionem quae par¬ 
ticulae vero inest: qua varie et venuste conexio unius sententiae cum altera 
exprimitur, aut quidam singularis sensus et subtilis intentio vocibus additur. 
Quae variae significationes legendis scriptoribus facilius percipiuntur pleniusque 
discuntur. 

8. Cum pronomen personale est subjectum propositionis prima¬ 
riae et secundariae: «Ego, cum Athenis decem ipsos dies fuissem..., 
proficiscebar inde pridie nonas quinctiles» (Cic. ad fam., 2,8,3). 

«Tu, quemadmodum scribis, (quod, eiamsi non scriberes, facere 
te diligentissime tamen sciebam) facies, scilicet, ut mea mandata di¬ 
geras...» (Cic. ad Q. frat., 2,12,3 ) 1 . 

Cupio te venire: oratio infinitiva. Verba voluntatis, optandi, per¬ 
mittendi, imperandi, prohibendi orationem infinitivam postulant, quae 
in infinitivum tantum mutari potest —cum utriusque verbi subjectum 
idem est : «volo facere»—, aut in subjunctivum cum particula ut: 

— «Volo te hoc scire» (Cic. Ad att., 1,18,6). «Volo et esse et videri 
gratus» (Cic. de fin., 2,22,72). 

— ...quaeso ut in hac causa mihi detis hanc veniam...; quaeso ut pa¬ 
tiamini de studiis litterarum... paulo loqui liberius, et... uti... (Cic. 
Pro Arch., 2,3). 

— Conjunctio ut saepe omittitur praesertim cum verbis volo, nolo, 
malo, sino, licet, oportet, necesse est, fac; quae constructio a 
veteri parataxi —seu coordinatione— procedit: 

«Tu velim... obviam nobis prodeas» (Cic. Ad fam., 14,18,2). 
«Quam primum velim litteras mittas» (Cic. Ad fam., 14,10). 

«Fac valeas» (Cic. Ad fam., 14,1,6). 

«Dicas licet» (Cic. Rose. Am., 48,138). «Arma capias oportet» 
(Liv. 22,14,14) 2 . 

Viam timeo: «via» = 'quae vehit'; proprie est locus eundi, quo 
itur seu per quem itur —ab homine factus—; et quasi ratione mate¬ 
riali sumitur; eaque voce Romani, sensu «concreto», vias illas stratas 
appellarunt quae ab Urbe in alias regiones ducebant: «Via Appia, Via 
Aurelia, Via Latina, Flaminia». Viam quoque dicimus per translatio¬ 
nem, modum seu rationem aliquid agendi ( metodo ). 

Iter vero proprie est 'eundi actus, itio, spatium quod ab homine 
percurritur'. Discrimen igitur percipies inter «iter facere» = faire 
route vers; dirigirse a, et «viam facere» = faire ( construire ) une route; 
construir un camino. Aliquando tamen hae voces sine discrimine usur¬ 
pantur: «in itinere» = chemin faisant, en chemin; en el camino; «in 
via» sur la route; en el camino 3 . 


1. Cfr. Marouzeau, Uordre des mots en latin — vol. compl— Paris 1953, p. 
n. 111, 112, 115; Berger, Stylistique latine \ Paris 1942, & 25; Paoli, Scriver la¬ 
tino *, 1965, & 85; 85 n. 3; 621,4,b; 300,2; Cupaiuolo, Guida a tradurre in lingua 
latina*, Firenze 1964, n. 24, b: p. 24; J. Llobera, Grammatica classicae latinitatis, 
Barcinone 1920, n. 403; J. Issel6, De latinorum sermone — Praecepta —, Desclee 
1936, n. 79. 

2. Cfr. Llobera, Grammatica, n» 345; 332; Ernout-Thomas, Syntaxe latine a , 
Paris 1964, & 328; 307; J. Oudot, Syntaxe latine, Strasbourg - Paris 1964, n. 266; 
268, 3. 

3. Cfr. Ernout-Meillet, Dictionnaire etymologique de la langue latine *, Pa¬ 
ris 1959, s.v. iter et via; Ernout, Aspects du vocabulaire latin, Paris 1954, p. 145- 
149; Altenhoven, Synonymes latins, Namur, 1932, n. 37. 

Timeo: timere est 'timore affici ex virium imbecillitate aut ex ig¬ 
navia, (segnitia)'; metuere : 'metu prudenter affici’; metuit saepe qui 
cum cautione et circumspectione agit: «timere hostem - mortem»; 
«metuere insidias». «Metus - timor»: quae saepe synonyma habentur 4 5 6 . 

Gravissime aegrotasti: aegrotat 'qui male se habet et infirmus 
—debilis— est ex dolore et labore morbi': > aeger - aegrotus - aegroto. 
«Morbum apellant totius corporis corruptionem; aegrotationem mor¬ 
bum cum imbecillitate» (Cic. Tuse., 4,3,29). «Ut aegrotatio in corpore, 
sic aegritudo in animo nomen habet non sejunctum a dolore» (Cic. 
Tuse., 3, 10, 23) 3 . 

Inedia: 'non edere'. — Memento: «edo, es, edi, esum, esse».. 

> comedo - comestibilis ( lat . post.) 
esca - esculentus - edulia, ium n. pl. 

Purgationibus: 'actio purgandi; quod purgat, quod emundat’; cfr. 
dare una purga a: «aliquem purgare»; prendere una purga: «alvum 
purgare, ducere; sumere potionem medicam, purgationem». 

VI: vis, vim, vi (tantum, in sing.); pl. vires, ium. > violentus - vio¬ 
lentia - violo - inviolatus °. 

Consumptus es: 'a viribus defectus es’; «vires te deficiunt»: cfr. «Si 
me vis aliqua morbi consumpsisset» (Cic. Plane., 90). 

«Exercitus fame consumptus» (Caes. B. G., 7,20,12). 

«Maerore consumptus» (Liv., 40,54,1). 

Graves: 'grave, pericoloso'. Gravis saepe ad loci salubritatem, ad 
valetudinem, ad corporis infirmitatem, ad morbos refertur: «Gravis 
autumnus» (Caes. B. G., 3,2,3). «Anni tempus gravissimum» (Cic. ad 
Q. fr., 2,16,1). «Loci natura graves» (Liv. 25,26,7). 

«Morbo gravis» [equus] (Virg. Georg., 3,95). «Gravis aetate» (Liv., 
7,39,1). «Gravis adhuc vulnere» (Liv., 21,48,4). 

Offensiones: 'incommodite physique, indisposition, malaise; indis- 
posicion, malestar, ataque': 'actus offendendi, male se habendi; id quo 
quis male se habet’. 

Cfr.: > defendo - defensor - defensio - defensito - infensus - offendo - offendi¬ 
culum - offensa - offensiuncula - offensus. 

Solent esse: «Simplicem post se infinitum habent: Verba quae 
posse, debere et solere significant. Qui mentiri solet, pajerare consue¬ 
vit (Cic. Q. Rose. 16, 46»). 


4. Cfr. Ernout, Philologica II, Paris 1957, pp. 7-17; Altenhoven, Synony- 
mes 1., n. 43. 

5. Ernout-Meillet, Diction, etymol., s.v. aeger, morbus. 

6. Ernout, Philologica II, p. 112-150: Eis - vires - vis. 

Memoria tene quattuor semideponentia, in quibus tempora actio¬ 
nis perfectae ut deponentia flectuntur: 

audeo ausus sum 

gaudeo gavisus sum 

soleo solitus sum (solui raro) 

fido fisus sum, et in compositis: confisus sum 7 . 

Si quae culpa commissa est: «culpa» proprie significat 'incuriam 
diuturnam’: descuido, negligencia, id est potius statum designat, 

quam rem commissam seu delic¬ 
tum, scelus, peccatum. 


Animadverte locutiones: 

«culpam in alium conicere» (Caes. B. G., 4,27,4). 

«Suam culpam in senectutem conferunt» (Cic. C. M., 14). 

«Culpam transferre» (Cic. Font. 18). 

«Culpam derivare», («vertere in aliquem») (Cic. Verr. 2,92). 

«Culpam sustinere» (Cic. Leg. 3,37). 

«Qui in se suscipere istius culpam cuperet» (Cic. Verr. 4,91). 

«In culpa esse, versari. Culpa est in aliquo. Culpa est alicujus. A culpa 
abesse. Culpa carere. Culpam committere, contrahere. Aliquem in culpa 
ponere. Aliquid culpae dare, tribuere, assignare. Aliquid in culpam con¬ 
vertere». 

— Animadverte quoque: «Si quae»... = si qua (pro «si aliqua»). 

AD id biduum: ad pendet ab accedent. — «Biduum» ducitur a voce 
dies, sed a vetusta forma diwon: in vocibus biduum, triduum, qua¬ 
driduum, meridie, pridie, cottidie, I producitur (: contra in biceps, tri¬ 
ceps, quadriennium, triennium, cet., in quibus breve est) 8 — Cur vero 
in illis vocibus i producatur nulla proposita est apta explicatio. 

Quod fueris in via: quod est accusativus temporis —accusativus 
enim adhibetur cum spatium temporis praeteriti vel futuri exprimitur, 
raro ablativus—. —Rem facilius intelleges: «Biduum eris in via»: 
durante dos dias. 

Fueris: fut. perfectum, quia prius «erit in via», seu id prius per¬ 
ficietur, absolvetur, quam in Cumanum veniat. 

Dum vf.nis: dum significat actionem simul factam cum primaria, 
et «uno temporis momento»; quod si temporis spatium non indicat, 
indicativo fere semper effertur —praesenti, imperfecto, perfecto—; 
potissimum vero praesenti: 

«Haec civitas, dum erit, laetabitur » (Cic. Lael., 4,14). 

«Dum fuit, dedit» (Plaut. Truc., 217,. 

«Dum haec in colloquio geruntur...» (Caes. B.G., 1,46,1). 


7. Cfr. Llobera, Grammatica, n. 341; Ernout-Thomas, Syntaxe 1., & 272, c. 

8. Cfr. Ernout-Meillet, Diction. etymol., s.v. dies. 

In Cumanum: villa rustica Ciceronis, Cumis, in Campania, prope 
Neapolim. 

Accedent: idem valet atque «addi» = addentur: «Accedat huc sua¬ 
vitas quaedam oportet sermonum atque morum» (Cic. Lael. 18,66). 
— Regimen proprium hujus verbi esse videtur «ad id biduum»; hic 
ergo est sensus: «Ad biduum — quod eris in via dum in Cumanum 
venis accedent ad reditum [ut redeas] quinque dies». 

Huic significationi «addendi» similis est forma impersonalis: acce¬ 
dit quod, huc, eo, eodem accedit quod; «Accedit illud etiam quod » 
(Cic. Div., 2,58). «Ad occupationes meas accedit quod » (Cic. Att., 1, 
19,1). Et etiam: accedit ut: «Ad Apii Claudii senectutem accedebat 
etiam ut caecus esset» (Cic. C. M., 6,16). 

Continuo: 'ilico, statim post'. 

Ad reditum: «retour - vuelta - regresso». Cfr.: «reditus ad propo¬ 
situm; reditus in gratiam cum aliquo». 

Cfr.: > itus, itio - reditus ( reditio) - ambitus, ambitio - exitus - seditio - exi¬ 
tium - initium»... 

— In hac sententia animadverte et orationum caesuram —seu in¬ 
tersectionem— et subjectum in fine: 

«jam ad id biduum accedent dies quinque ». 

| quod fueris in via 


Ego... esse volo: praeponitur pronomen personale et a verbo se¬ 
gregatur, quo duplici quasi praestantia augetur 0 . 

Esse volo: verba voluntatis et optandi cum simplici infinitivo con¬ 
struuntur, si subjectum est idem, et cum accusativo et infinitivo si 
est aliud: «volo esse clemens»; «volo hoc facere». «Volo te hoc scire»; 
«te videre cupio»; cfr. supra: «ego vero cupio te ad me venire ». 

Ante diem III kal. [majasj: Romani —non ut nos dies mensium 
computabant, neque hebdomadas cognoverunt— sed primum mensis 
diem calendas, quintum nonas, tertium decimum idus vocabant; men¬ 
sibus tamen martio, majo, julio, octobri [rem tene: mar-ma-jul-oc ] no- 
nae septimo die et idus quinto decimo erant. Quis vero dies calen¬ 
darii hodierni rationi numerandi Romanorum respondeat ut expedite 
assequaris, primum partes mensis romani ( calendae, nonae, idus) tibi 
inspiciendae sunt; deinde recensendi quot dies intercedant a dato die 
nonarum, iduum, calendarum [= III - V - XV] ad ipsum diem quo 
in calendario romano nonas [= 5 (7)1, idus \= 13 (15)], calendae 
[= 1] habebantur: hisque diebus duo semper addas oportet — id est 
computandus est numerus qui datur et qui est nonarum, iduum, ca¬ 
lendarum proprius—. Ita III kal. majas erit dies 29 m. aprilis; quia 


9. Cfr. Marouzeau, Uordre, n. 111; et supra in adn. «Ego vero». 

kalendae majae habebantur primo die m. maji, et aprilis 30 diebus 
constat; ergo tres dies intercedunt a 29 ad 1 = 29 - 30 - 1. 

Dicitur III (tertio) kal. majas et saepius ante diem tertium calen¬ 
das majas, quod scribi solet a. d. III kal maj. (in compendio seu 
breviatione fere littera K = kal. retinetur, et nomen mensis adjective 
sumitur: «calendis aprilibus», minusque recte in genetivo ponitur) 10 . 

Offendam: offendere hoc sensu est 'invenire': «Nondum perfec¬ 
tum templum offenderant» (Cic. Verr. 4,64). 

Firmum: firmus est 'validus, corpore valens': «Nondum satis fir¬ 
mo corpore» (Cic. ad fam., 11,27,1). 

Effice: verba efficiendi, enitendi, curandi et alia subjunctivum 
postulant, cui particula ut additur: « Perfice ut sis in familiaribus 
Caesaris» (Cic. ad fam., 7,7,2). «Cura ut vir sis» (Cic. in Cat., 3,5,12). 

Mi Tiro: in universum pronomen possessivum subsequitur nomen 
—quia qualitatem seu discrimen aliquod homini addit est adject. qua¬ 
litatis—: «pater noster, filius meus»; sed praecedit nomen cum sin¬ 
gularis animi significatio exprimitur, in vocativo praesertim, ut hic: 
«mi Tiro» 11 . 

Litterulae tuae sive nostrae: [mis estudios literarios, mis afi- 
ciones literarias]: addit nostrae, quia Tullius Tironis opera maxime 
utebatur in scriptis apparandis exarandisque — Deminutivum [ litte¬ 
rulae] aliquid animo pergratum significat 12 . 

Tui desiderio: «desiderium» est a v. desidero. Antiqui scriptores 
hoc verbum cum voce sidus conjungebant ab eoque ducebant: « Desi¬ 
derare et considerare a sideribus dici certum est» Fest. P. F. 66,7; et 
cum templo et contemplor affinitate quadam conectuntur. — Deside¬ 
rare est 'non cernere, rem absentem dolere eaque aegre carere': unde 
'quaerere, desiderio affici'. —Tui desiderio: genetivus objectivus. 

Oblanguerunt: oblanguesco est 'languidum esse, languore affici, 
incipere languore affici': verbum inchoativum quod et initium et pro¬ 
gressionem in languendo significat; cui notioni — progressus — prae¬ 
fixum ob- majorem vim addere videtur, ut in verbis obdormisco, ob¬ 
duresco, obmutesco, obstupesco, obticesco, in quibus aliqua verbi in¬ 
choativi intensio perspicitur. Perfectum — in quo deest suffixum -sco 
non est inchoativum ( oblanguerunt ), sed a v. oblangueo — notionem 
'actionis absolutae' addit; ideo: «litterae meae, scripta mea languida 
erant, quiescebant, eis manus non admovebam». 

De aspectu verbali (cfr. vocem in lexico P. Springhetti) alias; sed 
verba Meillet-Vendryes meminisse juvabit: «Un preverbe ajoute au 
verbe a generalement pour effet de fixer 1'attention sur un point de 


10. Llobera, Grammatica, n. 591; 203. 

11. Cfr. Marouzeau, Vordre, n. 45. 

12. P. Menna, Aspetti sintattici e lessicali... nelle lettere ciceroniane, pp. 

104-111. 

developpement de 1’action; il met naturellement en evidence le mo- 
ment oii le proces se realise; c'est-a-dire qu'un verbe muni de prever- 
be tend a prendre une valeur voisine de 1'aoriste, qui exprime le 
proces purement et simplement» 13 . 

Oculos paulum sustulerunt: apposita metaphora qua scripta Ci¬ 
ceronis, quae somno et languore oppressa quiescebant, nunc oculos 
aperire, attollere incipiunt; simili metaphora usus est Tullius in epi¬ 
stula ad eundem Tironem (ad jam., 16,14): «Excita ex somno tuas lit¬ 
teras humanitatemque, propter quam mihi es carissimus». 

Pompejus: Gneus Pompejus, Magnus a militibus appellatus, nobilis¬ 
simus Romanorum dux et in tractanda re publica peritissimus (a. 
106-48 a. Ch.). Fuit consul (a. 70 et 52) et cum Caesare et Crasso 
triumvir (a. 60 et 56); a Caesare in pugna Pharsalica victus, et in 
Aegypto, quo aufugerat, occisus (a. 48 a. Ch.). 

Erat apud me: «Ad et apud accusativae sunt praepositiones, ut 
«accede ad me»; qui domi nati sunt apud me». Scarrus, cf. Ernout- 
Meillet, Dict. s.v. Apud usurpatur fere cum nominibus personae et 
pronominibus personalibus. 

Cum haec scribebam: cum temporale; exprimit punctum temporis 
quo aliquid fit, et ideo cum rem, factum, tempus reale significet, in¬ 
dicativo effertur 14 . 

Scribebam: imperfectum epistulare: «In stilo epistulari usurpatur 
saepe imperfectum pro praesente et plusquamperfectum pro perfecto; 
nam scriptor mente transfertur ad tempus quo litterae legentur» 15 . 
Ideo cum Tiro epistulam accepit, mente secum dicebat: «Pompejus 
tunc erat apud Tullium, cum is epistulam scribebat». Non semper 
tamen adhibentur tempora epistularia. 

Animadverte intersectionem: 

Pompejus erat apud me hilare et libenter. 

cum haec scribebam, 


Hilare: ab adj. hilaris, e vel hilarus, a, um; 'joyeus - alegre - allegro’; 
cfr. > hilaritas - exhilaro; hilaris et tristis opponuntur. 

Ei cupienti: Tullius adhibet pronomen «anaphoricum» seu relatio¬ 
nis is —non vero demonstrativum ille — quia ad personam supra me¬ 
moratam —Pompejum— refertur. Ei pendet a v. dixi. 

Cupienti: participium conjunctum seu cohaerens cum re vel per¬ 
sona sententiae principalis, — «ei dixi cupienti »—; quod participium 
saepe locum tenet orationis secundariae: temporalis, condicionalis, 


13. Traite de grammaire comparee des langues classiques 3 , Paris 1963, & 
450, p. 302; cfr. etiam Marouzeau, Traite de stylistique latine 4 , Paris 1962,.. 
p. 130-134; Ernout-Thomas, Syntaxe L, & 237-38. 

14. Cfr. Ernout-Thomas, Syntaxe lat., 359; Llobera, Grammatica, n. 303. 

15. Llobera, Grammatica, n. 300. 

causalis, finalis, relativae: «Omne malum nascens [= cum nascitur] 
facile opprimitur» (Cic. Phil., 5,11,31). «Curio ad focum sedenti [cum 
sederet] magnum auri pondus Samnites cum attulissent, repudiati 
sunt» (Cic. C.M., 16,55). «Aranti [= cum araret] Q. Cincinnato nun¬ 
tiatum est eum dictatorem esse factum» (Cic. C. M., 16,56) 70 . 

Audire nostra: abstractum pro concreto. Pronomina —et adjec¬ 
tiva— praesertim possessiva saepe substantive sumuntur, et notionem 
rei concretae secum ferunt. Nostra = «mea scripta» ['mis produccio- 
nes, mis trabajos literarios’]. «Multa tulit fecitque puer» (Horat. Ars. 
poet. 413); et infra: omnia mea; et item: nostra = «mea promissa». 

Dixi... muta esse: praesens infinitivi —esse—, quia actio fit eodem 
tempore quo actio verbi primarii — dixi —. 


Tu musis nostris para: adest pronomen personale — tu — et a 
verbo separatur. 

Musis nostris: musae eo quoque adhibentur sensu qui est: 'studia, 
studia litterarum; assiduitas, diligentia in litterarum et artium stu- 


Para ut: oratio finalis. 

Operas reddas: «opera» est 'id quod sua actione opifex facit'. Red¬ 
de: ['preparate, esta a punto para entregarte a nuestros trabajos, a 
nuestras actividades literarias’]. 

Ad diem dictam: dies in singulari numero aliquando est generis 
femenini praesertim cum diem certam, definitam designat. 

Fient: memento in verbo fio i oblongum esse cum r non subse¬ 
quitur. 

Docui: doceo, praeter accusativum personae saepe alium rei secum 
habet. Dispares sunt constructiones et: doceo grammaticam (= «trado 
grammaticam») et: doceo te, doceo pueros (= «instituo, erudio pue¬ 
ros»), quae, in oratione conexae, singulae suum retinent accusativum 17 . 

Pro altero accusativo hic habemus orationem «fides etymon quod 
haberet» = docui te (: quid? =) quod etymon fides haberet. 

Justam temporum consecutionem attento animo considera, nam, 
ut bene meministi, tempus secundarium orationis primariae postulat 
tempus secundarium in oratione subordinata; quod aliter fit in linguis 
hodiernis praesertim in oratione interrogativa: quae, si a tempore 
secundario vel perfecto logico pendet, quamvis sententiam generalem 
proferat, latine imperfectum expostulat: «Quaesitum est quid esset 
rhetorice» [: 'cosa sia - que es, que sea’]. «Flumina ipsa senserunt 
quid esset amor» [ que es’...]. 


16. Cfr. Idem, n. 364; Issei.6, De latinorum serm., n. 297. 

17. Cfr. Ernout-Tho.mas, Syntaxe lat., & 50, p. 37; M. Bassols, Sintaxis la¬ 
tina, Madrid 1963, I, & 45, 3, p. 59. 

Fides: Tullius in verbis fides et fieri quasi jocando, id animo fin- 
'gere videtur, ut fides sit 'id quod fit'. 

Etymon: saepissime verbis graecis utitur Tullius in primis in 
epistulis ad familiares et maxime ad Atticum. 

Hanc vocem ( etymon ) latine usurpavit Varro (R. R. 1,48,2) et Gel¬ 
lius (18,4,11); «etymologiam» Quintilianus ( Inst. orat., 1,6,28); «ety¬ 
mologicen» Varro. Quibus verbis usus est etiam Tullius sed graeca 
scriptione. Neque est cur latine scribentes nimio animi angore et 
scrupulo ab his abstineamus. 

Possunt etiam adhiberi vis nominis (Cic.), veriloquium —quo Tul¬ 
lius latine reddidit v.gr. etymologiam (Top ., 35)—, nominis enodatio 
(Cic.), verbi originatio (Quint. Inst. orat., 1,6,29). 

Fac plane ut valeas: cum imperativo fac saepius particula ut omit¬ 
titur: «Quid agatis... fac plane sciam». 

Plane: idem ac prorsus, omnino: «Vix vel plane nullo modo». 
•-(Cic. ad Att., 11,9,3). «Plane periisse» (Cic. ad fam., 14,4,3). 

Aliquando invenies: «perfecte planeque» —penitus planeque— pla¬ 
ne atque omnino». 

Nos adsumus: «ego rei faciendae adsum»; sed cui rei? Ut, quae 
Tironi promiserat, perficiat? Ut cito cum Tirone in Tusculano con¬ 
veniat?. 

xiv kal. «quarto decimo calendas majas», qui dies, ut supra di¬ 
ximus, erit: 14 - 30 = 16 J 2: 18; ergo die duodevicesimo mensis 
aprilis. 


EXERCITATIO LOQUENDI ET SCRIBENDI 


Scisne, adulescens, quare Cice¬ 
ro, Tullius vocaretur? 

Interpretare mihi hanc epistu¬ 
lam ad Tironem missam. 


Quare? 


Cum quis aegrotat ubi perma¬ 
nere tenetur? 


— Quia e gente Tullia, apud Roma¬ 
nos nobilissima, originem duce¬ 
bat. 

— Libenter id quidem faciam, prae¬ 
ceptor. Cicero scribit Tironi, ser¬ 
vo carissimo, et quamquam cupit 
eum ad se venire, timet tamen 
viam. 

— Quia Tiro gravissime aegrotave- 
rat; atque inedia et purgationibus 
et vi morbi consumptus erat. 

— In lecto jacet —lecto tenetur—, 
quod probe scio cum aliquando, 
hiberno in primis tempore, febri 
laboro —in febrim incido—. 

Qui aeger est, cibo delectatur? 
Quid inde? 

Quid est purgatio? 

Quid in gravibus morbis acci¬ 
dere solet? 

Ubi erat Cumanum? 

Litterisne operam dabat Cice¬ 
ro in Cumano? 

Sed quid adventu Acasti acci¬ 
dit? 

Quis apud Ciceronem erat? 

Curnam? 

Quidnam tandem pollicetur? 


— Minime, sed cibum fastidit — ci¬ 
bi satietate tenetur. 

— Inedia et vi ipsius morbi consu¬ 
mitur. 

— Purgare est alvum ducere; nostri 
tamen medici ab his purgationi¬ 
bus admodum abhorrent, aut sal¬ 
tem non ut veteres eas aegris, 
praescribunt. 

— Solent esse graves offensiones. 


— Cumis, quae urbs in Campania 
est prope Puteolos et Neapolim, 

— Minime vero; sine Tirone litteras 
attingere non poterat; quia ejus 
desiderio litterarum studia pror¬ 
sus languerant, et quasi somno 
opprimebantur. 

— Litterae e somno excitari et ocu¬ 
los erigere visae sunt. 

— Pompejus, qui hilare et libenter 
cum Cicerone versabatur; hic ta¬ 
men omnia sua muta esse sine 
Tirone dixit. 

— Quia Tullius Tironem plurimum 
diligebat et in magna erat sollici¬ 
tudine de ejus valetudine. 

— Libertatem, qua paulo post eum 
donavit. 


Josephus M. Mir, C. M. F. 

In Instituto Pontificio Altioris Latinitatis Professor 
Via Sacro Cuore di Maria, 5, 00197 ROMA. 



NUNTIUS ILLE SEPTEM PETASIS INDUTUS* 


Cum doctor latinis graecisque litteris tradendis amoenum in id 
oppidum, cujus nomen de illa Acidis et Galateae fabula nos admonet, 
primum ego missus essem, numquam vero putaveram fore ut in ve¬ 
tusto illo rei publicae Lyceo, cui «Gulli e Pennisi» est inscriptio, tam 
diu manerem, ut vel ipsi veterum discipulorum filii mihi deinceps 
discipuli essent. 

Anno enim MCMXXXIX p. Chr. n. illic primum docui. 

Cum equidem Catinae — qua in urbe natus sum — adhuc habitem, 
paterna in ea domo ubi puerulus adolevi, ad munus meum exsequen¬ 
dum motorio curru uti cogor quotidie. Viae, igitur, plaustris ac pilen¬ 
tis tritae eidemque periculorum plenae me committens, quam celerri¬ 
me iter facio, tamquam si cursu sit certandum, quo tempestivius in 
schola adsidam, nimiae morae admodum impatiens pro micantibus 
alterni transitus indicibus, quos «semaphoros» vulgo appellant, si 
vehiculi impetus subito ac paulo diutius rubro comprimitur lumine. 
In viam, quae Marchioni Antonio di Sangiuliano est dicata, discipulis 
frequentem ac discipulabus, strepente invectus carrhuca, nequiquam 
consistere conor haud procul ab ipso Lycei limine, ubi vehiculum in 
tuto idemque praesto sit mihi. Salute autem ultro citroque ac¬ 
cepta redditaque omnibus, citato gradu scalas ascendo, quibus excelsa 
imminet araucaria ex finitimo exstans hortulo illius studiosorum Aca¬ 
demiae, quam «Zelanteam» appellant, qua Acis Regalis merito glo¬ 
riatur. 

Haud invitus, immo laetus, tribus deinceps in meis Lycei classibus 
scholas habeo, alternis vicibus succedens collegis, donec tinnulus 
strepentis semel atque iterum crepitaculi sonitus, electrica motus vi, 
extremam docendi horam abiisse significat. Tum tabulas judiciorum 
pensorumque fasces in loculatam arcam recondo una cum caeruleis 
miniatulisque cerulis et, consalutatis omnibus, scalas raptim descendo 
citioreque curru receptus Catinam redire propero. 

Quae cum ita sint, quidnam est mihi satis notum de luculento hoc 
oppido, quo commeare cogor quotidie? Nempe, medius fidius!, nihil 
quidquam, exceptis iis, videlicet, Acidis et Galateae fabulis, quas olim 
Graeci tradiderunt; prorsum nihil, mehercule!, praeter Bacchanalia 
illa, cum personati omnes per urbem crebris luminibus lucentem multa 
nocte cives discurrunt ac peregrini, cum agminatim procedunt via 
publica immanes iidemque miri et absurdi currus innexis floribus ver- 
sicoloribusque taeniolis ornati atque venustulis conferti puellis, ludi¬ 
cra conicientibus missilia joculariaque inter se fundentes. 


* Estratto da «Memorie e Rendiconti» delTAccademia di Scienze Lettere 
■e Belle Arti degli Zelanti o dei Dafnici di Acireale - Serie I, Volume IX, 1969. 

Quid ergo? En, cum ipse abnuere nolim, ne spernere et contem¬ 
nere videar, ea haud mollia tam insignis Academiae Praesidis jussa 
(quin etiam summo mihi duxi honori a maxime colendo magistro, a 
Christophoro illo Cosentini, inquam, me tanta comitate rogatum esse 
ad aliquid latine scribendum de hocce incluto oppido, quod mirabili 
ex summae arcis viridario late patens mare Jonium prospicit), in sum¬ 
mis nunc versor angustiis, siquidem ego non sum prorsus historiarum 
scriptor nec priscas pulverulentasque membranas ceterum requirere 
ac volutare me oculis laborantem juvat. 

Denique, ad levia potissimum tractanda cum aptus sim ac promp¬ 
tus natura, quippe qui scriptor quidam existimer, haudquaqum rerum 
gestarum inquisitor, praetermissis omnibus historiarum loci argumen¬ 
tis, veluti miro quodam mentis furore instinctus, chartis nunc id illi¬ 
nere volui, quod ingentem mihi jam pridem spectanti movisset admi¬ 
rationem. 

Ignoscatis precor, cives, si virum quemquam magni momenti, 
vestra olim natum in urbe posteraque laude cumulatum, laudibus ego 
extollere nequeo, si quendam nihili hominem illustrandum suscipio, 
vestrum, inquam, municipem illum, cui praenomen est Nuntius, qui 
omnibus autem est hoc agnomine notus: «Septem petasis indutus», 
vel potius, uno verbo, «Septipetasatus» (quod nomen ipso Siculorum 
sermone «Setticcappeddi» prorsum sonat, sed qui Siculi non sunt, ii 
cum duplicem litteram «dd» dicere nequeant perperam ac putide pro¬ 
nuntiant). At, mehercules!, visum est mihi aliquid tribuere honoris 
huic homini, quem vulgus irrideret, quod septem magnos petasos ad 
caput ille cunctos sibi aptaret, qui magni ceterum esset aestimandus. 

Fuit quidem Nuntius iste antehac vir quidam frugi, eruditulus ac 
prudens, quin etiam — vera si mihi percontanti retulere — fuit bonus 
ludi magister. Bello autem secundo omnium gentium coorto, ad arma 
Nuntius cum evocatus esset, die quadam, en, acie dimicans, in capite 
haud leve vulnus accepit, crebris diruti globi fragmentis ictus vel po¬ 
tius transfixus, neque exinde in pristinum statum jam rediit, quamvis, 
valetudinarii hospitio benigne receptus, medentes ita effecissent, ut 
corporis, nisi animi, vulnera saltem sanarentur. Ergo, qui sui compos 
antea fuerat nec non quid oporteret ipse optime noverat, is deinde 
prudentiam quandam ac mentem —eheu! — amisit. Ex valetudinario 
autem dimissus, cum eadem ac prius jam agere nequiret, quippe qui 
tardi ingenii esset denique factus, ubi domum rediit, si quid melius 
erat omnino defecerat, laturam quandam facere institut. Itaque, hu¬ 
mili ac tamquam puerili plostello instructus, cum industriam in trans¬ 
vehendis oneribus contulisset, bajuli operam omnibus locavit: quic- 
quid magni ponderis ei transportandum traderetur —cum res fru¬ 
mentaria congestis saccis condita, tum utriculi mustorum vinorumve 
pleni, cum carbones, tum cullei olearii —, gerulus ille septem ornatus 
petasis ingentibusque calceamentis indutus transvehebat, sarcinosum 
plostellum loris restibusque trahens, utpote qui lacertis poplitibusque 



Nuntius ille septem petasis indutus 


127 


multum valeret: erecto corpore immanem oculisque prae se defixis, 
per urbis vias sensim ac pedetemptim procedere videres, sarcinas ei 
redditurum ad quem mitterentur. 

Quaesiverit nunc quispiam num hujusmodi gerulum adhiberi ma¬ 
gis decuerit, cum multa jam sint motoria illa plaustra, ut «Apes» quae 
dicuntur, quae parvo pretio omnia transvehere possint onera. 

Sane quidem, hercle!, omnino decuit: non solum quia ex Nuntii 
inscitia stultitiaque omnes facile praedari poterant, aliquid nummulo¬ 
rum dumtaxat pro vectura solventes, sed etiam quia nonnullis viis 
semitisque, nimiam ob vehiculorum turbam euntibus obstantem, mo¬ 
toriae raedae quoquoversum transire vetantur, cum autem Nuntius 
ille, pedes quamvis plostello subditus, compendiariis viis quocumque 
celerius contendere posset. Nec quisquam ex urbanis vigilibus alioqui 
reprehendebat aut pecunia multabat, si quando in contrariam partem 
eunti ocurrebat, ad currum conjuncto, scilicet, quin etiam comiter 
subridens aliquid jocabatur, septem illos petasos significans, quibus 
Nuntius ad oculos fere depressis uti solebat, tamquam si acriora fri¬ 
gora sibi essent arcenda. 

— «Estne tibi rescriptum, quo gubernandi vehiculi facultas tibi 
conceditur? An deficit jam ipsa rescripti vis? Dic, septem gestas adhuc 
petasos, an alios ad pristinum numerum addidisti?». 

Molestiam sibi allatam plaustrorum «Apium»que rectores jocose 
exprobabant: 

— «Hei, tu nostrum occupas ministerium, nos ita aemulatus, ut 
perniciem nobis struas... At nobiscum tibi in eodem est vivendum 
pistrino: tu quoque igitur motoria raeda uti juberis actutum!». 

Minime suscensebat Nuntius, immo ridebat, veluti si quis honori¬ 
ficis verbis ipsum prosequeretur. 

Cum autem frigoris et solis patientem iisque bajulandi laborius 
quasi invictum crebri conspexissent pueri, proterve cachinnantes tum 
«Septipetasatum» illum conviciis incessebant, nec tamen Nuntius jo¬ 
cosas ob contumelias sannasve stomachabatur neque increpabat cir¬ 
cumsaepientes, quin etiam, majestate quadam inflatus, leniter arri¬ 
debat, usque procedens eo, quo tendebat, placide ac secure, utpote 
«pauper spiritu» atque «mundo corde» beatus. 

Quamquam multos ac praestantissimos civitas ista genuit viros, 
philosophos et artifices, quorum nomina semper cluebunt, hujusce 
dumtaxat Nuntii nomen — quod in omnium ore adhuc versatur, pro 
ipso hominis ingenio et moribus, scilicet — vel minima patiemur ali¬ 
quando postera carere laude? Minime vero! Cum igitur aliquod tale 
nemini prius venerit in mentem, en, ego eorum, quicumque his tem¬ 
poribus latine scribunt, pessimus, quamvis nimius Ciceronis amator 
atque imitator, huic nondum scriptis traditi nominis errori nunc ita 
mederi volui, ut «Septipetasati» Nuntii memoria numquam aliquando 
oblitteretur, non mea, sed auctoritate Academiae quae meas edidit 
paginas. Nam, si parva licet componere magnis, si humiles harundi- 

nes proceris abietibus, Nuntius, bajulus ille septem petasis conspicuus 
•et insignis, dignus plane videtur qui sapientiae laude in posterum 
perfruatur. Quidni ego ita censeam? Nam ille fuit... 

Hic, vero, vehementer miratus quaesiverit quispiam, jamdudum 
interpellaturus, abiecta denique omni cunctatione: 

— «Quaeso, cur praeterito sermonis tempore saepius usus es? Non 
vivit jam Nuntius iste? Estne is mortuus?». 

Vivit, profecto, vivit ad hoc tempus, sed in ferendis oneribus ver¬ 
sari nuper intermisit, veluti exauctoratus et emeritus, postquam ille 
cunctam semel exegit jam diu debitam pecuniam ejus annui benefici, 
quod male validis propter bellicos labores res publica, pro suis cuique 
meritis, tribuere solet. 

Macte virtute! Optime! Ubi semel Nuntius bene nummatus denique 
factus est, «ex humili potens», si Horatii verbis uti licet, tum cessavit 
— ut mihi retulere — itaque ratione vitae ilico mutata, qui pannosus 
fuerat, utpote qui manuum mercede inopiam toleraret, is elegantiori- 
bus quodammodo indutus vestimentis idemque septem illis exutus 
petasis, at uno tantum pileolo nec sordido nec lacero praeditus, in 
plateis, pro popinis, ante maximi templi aream, negotiis vacuus et 
otiosus nunc versatur, imaginem suam, eccere!, in vitreis tabernarum 
januis, tamquam in speculo, aspiciens, vel sibi ventulum jactato fa¬ 
ciens pileolo, vel odoratos ex nicotiniano bacillo hauriens vapores cae¬ 
ruleum fumum leniter volventem in auras summa laetitia contem¬ 
platus. 

Si quis Nuntio nunc occurrat, forsitan haud facile recognoscat: 
nam pulchellus quidam et admirabilisi vir sane videtur, ut dicunt, unus 
ex trossulis iis, desidiosis et ignavis, quos pro thermopoliis vulgo aspi¬ 
cere licet, sese ipsos mirantes inusitatum ob vestium genus proli- 
xamque ob comam. 

Ipse equidem jam ei non occurri, quoniam — ut supra dixi — do¬ 
cendi munere functus, omnes salvere iubeo neque ulla necessitate 
coactus in Acidis Regalis viis diu commoror, at autoraeda receptus 
Catinam versus propero, unum idemque iter semper conficiens, ubi 
Nuntius jam versari non solet, sicut hoc ante tempus. 

HORIS SUBSICIVIS 

DE VITAE ORIGINE VARIAE SENTENTIAE 

A. Aristoteles dixit: Anguillas de vermibus et vermes ex limo 
nasci. Ad saeculum decimum sextum ranas ex limo nasci firmiter 
viri docti putabant. 

b. Apes et crabrones ex stercore bovillo. Goethe putavit puli¬ 
ces ex scobibus urina imbutis oriri. 

c. Sacerdos quidam Scoticus saeculo decimo octavo per experi¬ 
mentum statuit animalia «infusoria» ex materia inorganica nasci. 
Ergo est «generatio spontanea». 

a. Dictum tuum est verum. Nam Lazaro Spallanzani cognovit, 
si temperatura lagenae, in qua infusoria vivunt, magnopere calefiat, 
nulla jam infusoria nasci, nisi ante spermata ibi exsistant. Ergo nulla 
est generatio spontanea. 

B. Audite, amici. Anno 1651 William Harvey Britannus, docuit: 
«Omne ovum ex ovo. «Quod contradicit omnem vitam a Creatore 
esse procreatam. Quid ad hoc Videtis scientiam biologicam sese len¬ 
te evolvisse. 

A. Accedit ad hoc: Theodorus Schwann, germanus, medio saecu¬ 
lo praeterito docuit. Omnia corpora viva ex cellulis constant. Omnis 
cellula ex cellula nascitur. Eodem tempore Pasteur, gallus: Omnia 
bacteria ex spermatibus vivis oriuntur. Ergo si quis generationem 
spontaneam deneget, ad miracula confugere debet. Porro Lorenz 
Oken, germanus, lucide demonstravit animantia viva ex limo radiis¬ 
que solaribus imbuto oriri. Quid ultra quaeritur? 

b. Addidit Naegli, germanus, omnia animantia ex eadem materia 
formari et in eandem reverti, ex quibus natura inorganica constet. 
Sed theologi, revelationem divinam timentes sententiam hanc accer- 
rime impugnabant, tamquamsi haec lex naturalis revelationi quic- 
quam detraheret. 

A. Nonne meministis Ernestum Haeckel, germanum, aliquando 
dixisse fieri non posse, quin generatio spontanea exsisteret. 

b. Ergo, si rem bene perspiciam, Deus semel creasse dicendus 
est nec pluries. «Fiat lux et facta est lux.» Neque enim omnia reve¬ 
lavit, sed imperavit, ut homines veritates indagarent, donec paula- 
tim altius in rerum naturam penetrarent. 

a. Sed ut colloquio finem imponam, statuendum videtur, quid 
ad vitam necessarium sit. Requiritur: Omne animans primum debet 
materiam a se alienam in se suscipere et hanc in suam mutare. 
Deinde debet per causas internas se mutare et mutata secernere et 
secreta complere. Tum debet se movere et per causas internas divi¬ 
dere. Denique debet qualitates cum partibus communicare. Ad ulti¬ 
mum debet sibi similia procreare. Ergo omnia animantia apta esse 
debent ad se sustentandum et ad omnia munera, quae exercent, or¬ 
dinandum. 

DE TEMPORE 

Tempus edax rerum. Tempus est aenigma profundum. Augustinus, 
qui tantopere de eo cogitarat, tandem est confessus. «Nisi me quae¬ 
ras, quid sit, novi, sed, si me quaeras, nescio». Solent gentes tempus 
in tria spatia dividere: Praeteritum, praesens et futurum. 

Praeteritum est abyssus illa, in quam omnia, quae dicimus, cogi¬ 
tamus et agimus, confluunt. Nec quicquam istinc reveritur. Nam prae¬ 
terita in quandam necessitatem transeunt. «O si praeteritos referat 
mihi Juppiter annos». Quod est factum, in aeternum factum manet. 
Nec ullis precibus revocare potes. 

Quid est praesens? Vivimus velut in acie gladii. Sicut de fonte 
Alpino guttam sequitur gutta, sic nobis ex aeternitate minuta minu¬ 
tam consequitur. Antiqui praesens pingebant duas alas habens. 

Futurum vero maxime obscurum est. Nil de eo promittas. Est 
enim velut ramus marcidus, cum inniteris, decides. Quid de nobis 
post annos mille erit? Dic mihi quaeso. «Ibunt alteri in vitam aeter¬ 
nam, alteri in cruciatos aeternos». Alteris lucebit lux aeterna, alteris 
tenebrae densae. Alteri erunt filii Dei, alteri filii diaboli. Alteri gau¬ 
debunt, alteri tormenta patientur. «Quaecumque enim seminaverit 
homo, ea et metet». Inde Flaccus: «Carpe diem». Scriptura dicit: 
«Fili, praebe mihi cor tuum». Paulus: «Redime tempus. Jam nullum 
jam erit tempus». 

QUID HOMINES DE ANIMAE IMMORTALITATE SENSERINT? 

Anima natura est mortalis, immortalis solum per gratiam 
sanctificantem. Quod hodie ubique constat, nam sese paulatim evol¬ 
vit. Omnes gentes et tribus integrae id et crediderunt et etiam ho¬ 
die credunt. Deus semel creasse est dicendus. Sed mundum ita insti¬ 
tuit, ut omnes creaturae paulatim sese evolverint. Ergo non omnes 
animas particulariter creat. 

Graeci autem et Romani animam immortalem esse negarunt. 
Ideo: «Hodie est vivendum». Quare vel optimi maxime melancholi 
fuere. «Omnia aliena sunt, tempus tantum nostrum est.» (Seneca 
ep. 1,3). «Res severa gaudium.» (ep. 23,4). Praeteritum ad memo¬ 
riam pertinet, futurum ad spem. «Rapiamus, amici, occasionem de 
die.» «(Flaccus epod. 13,3). «Veritatem dies aperit». (Seneca de 
ira, 2,22,3). «Utere tempore.» (Ovidius, Tristia 4,3,83). Cicero: «Tem¬ 
pori serviendum est.» (Ad Atticum 10,7,1). 

Kari.hans, A. — Bauformen in Sc- 
necas Dialogen. Heidelberg 1967. 
Cari Winter Universitatsverlag, 

pp. 200. 

Ilsetraut Hadot, Seneca und dic 
griechisch-romische Tradit ion der 
Seelenleitung. Berlin, Walter de 
Gruyter, 1969, pp. 232. 

Duo opera de Seneca lectoribus 
praebemus, in quibus penitus enu¬ 
cleantur quaestiones inter se diversae: 
primum enim de ratione et composi¬ 
tione dialogorum apud Senecam auc¬ 
tor agit, alterum vero de doctrina 
quae ad animarum ductum a Seneca 
proposita spectat, quatenus cum scrip¬ 
toribus graecis et latinis conveniat vel 
discrepet ab eis. Utrumque opus in¬ 
quisitionem continet ad gradum doc- 
toris adipiscendum, primum in uni¬ 
versitate Marburgensi, alterum in 
Berolensi universitate; primum C. 
Becker et E. Burck virorum claris¬ 
simorum consiliis ductuque inter 
alios, alterum G. Rohde (t 1960), 
praesertim auctorata doctrina con¬ 
fectum. 

Karlhans in disquisitione pedeten- 
tim investigat hos quinque Senecae 
dialogos: Dial. 6 Consolatio ad Mar¬ 
ciam; 11 Consolatio ad Polybum; 12 
Consolatio ad Helviam matrem; 1 De 
providentia; 2 De constantia sapien¬ 
tis. Plura quoque addit de chronolo- 
gia dialogorum et de critica Senecae 
textus, non derelicta bibliographia 
quae copiose ad rem pertinet. 

Hadot duplici ratione opus totum 
dividit. In prima parte proponit fun¬ 
damento doctrinae Senecae de direc¬ 
tione animarum, attente inquirendo 
quid historia, quid philosophia de hac 


re potissimum ferant; in altera vero, 
Senecae opera magna cura percurren¬ 
do, principia colligit et declarat, qui¬ 
bus animae praecipue ad virtutem 
beatamque vitam ducuntur. 

Utrumque opus magni momenti est 
ad Senecae doctrinam bene interpre¬ 
tandam. 

SoClEDAD EsPANOLA DE ESTUDIOS 

Clasicos, Bibliografia de los Es- 

tudios Clasicos en Espaha (1956- 
1965). Madrid, 1968, pp. XVII1- 
486. 

Societas Hispana Studiorum Clas¬ 
sicorum anno MCMLVI primum edi¬ 
derat volumen, quod libros disputa¬ 
tionesque recepit rerum classicarum 
in Hispania ab anno MCMXXXTX 
ad annum MCMLV editarum. Nunc 
recens in hoc altero volumine recep¬ 
ta sunt simili modo opera studiaque 
ab illa aetate usque ad annum 
MCMLXV publici juris typis facta. 
Opus labore quidem arduum, sed 
magnae utilitati futurum, ideoque 
omni laude dignum. Continet enim, 
distinctis rubricis collectis, et omnia 
quae ad litteras sive scriptores tam 
graecos quam romanos aetate signata 
in Hispania vel ab Hispania vel ab 
Hispanis edita sunt, et postquam om¬ 
nia singillatim et ordinate sua qua¬ 
que rubrica seu titulo recensita sunt, 
auctorum index colligit litterarum 
ordine omnium scriptorum nomina 
nostrae aetatis, paginarum numero 
indicto, ubi liber seu lucubratio una¬ 
quaeque enucleate enixeque notatur, 
ut facilis evadat singulorum librorum 
seu scriptorum comprobatio. Qui in 
studia classica diu noctuque incum¬ 
bunt, Societati Hispanae Studiorum 

Classicorum gratias maximas referent 
ob opus hoc, magnae quidem molis, 
sed majoris ponderis et momenti. 

Deter, T. — Das neugriechischc 
Volklied. Ernst Heimeran Verlag, 
Miinchen, 1968, pp. 99. 

Opelt, I. — Vom Spot der Romer. 
Ernst Heimeran Verlag, Miinchen, 
1969, pp. 111. 

Haec duo opera, quamvis ad ean¬ 
dem collectionem pertineant, diversa 
tamen sunt et argumento et methodo. 
Primum enim continet doctrinam de 
carminibus scriptorum linguae grae- 
cae recentioris compendiose enuclea¬ 
tam, tam de ratione ipsa carminum 
quam de diversis eorum speciebus. 
Doctrina illustratur exemplis plurimis 
germanica tantum lingua propositis. 
In fine operis fontes seu scripta e 
quibus doctrina exemplaque hauriun¬ 
tur prostant, necnon et personarum 
rerumque nomina litterarum ordine 
proposita. — Altero vero de scriptis 
quae ad urbanos sales seu ironiam 
pertinent e praecipuis scriptoribus la- 
tinis selectis agitur, uti Plauto, Te¬ 
rentio, Cicerone, Catullo, Vergilio, 
Horatio, Seneca, Persio, Petronio cet. 
Ubi breviter doctrinam de hoc gene¬ 
re dicendi proponit auctor, exempla 
plurima latina lingua et germanica si¬ 
mul adducuntur, quibus ars salis , de 
qua Cicero (De orat. 2, 54, 216), ap¬ 
prime comprobatur. 

Vossen, C. — Mutter Latein und 
ihre Tochter. Weltsprachen und 
ihr Ahnenpass. GFW-Verlag, Diis- 
seldorf, 1968, pp. 184. 

Plura notabilia et curiosa in hoc 
volumine apprime confecto multisque 
imaginibus illustrato auctor collegit, 
quae amorem linguae latinae magnope¬ 


re excitent et sustineant. Cultores lin¬ 
guae latinae viventis commendantur 
et acta seu commentaria quae ad hoc 
exstant magna laude recensentur. En 
vobis verba, quae clarissimus Casirm- 
rus Kumaniecki, Romae in Conven¬ 
tu omnium gentium et nationum lati- 
nis litteris linguaeque fovendis, om¬ 
nium plausu protulit: “Id autem quod 
hic conventus non alibi, sed hic Ro¬ 
mae, non alibi, sed in Capitolio, ur¬ 
bis hujus antiquissima, celsissima, sa¬ 
cratissima sede inauguratur, omnes 
nos, qui longis itineribus confectis 
huc convenimus, mirum quantum ex¬ 
citat, mirum quantum movet..." 
(pag. 25). Paulo ante acta periodica 
summarie notat, quae linguam latinam 
nostra aetate vulgandam curant: Acta 
diurna (Trinity School, Croydon in 
Anglia), Adhuc (Cordoba, in Argen- 
tina), Latinitas (Romae in civitate 
Vaticana), Palaestra Latina (Caesarau- 
gustae in Hispania), Tiro (Bad Diir- 
kheim in Germania), Vita Latina 
(Avinione in Gallia), Vox Latina (Ot- 
tobrum in Germania). Praeterea mul¬ 
ta alia utilia, jocosa, curiosa in hoc 
libro continentur, quae linguam lati¬ 
nam caram nobis faciunt ej usque cul¬ 
tum sensim sine sensu promovent et 
confirmant. 

Radke, G. — Cicero ein Mensch sei- 

ner Zeit. Walter de Gruyter & Co., 
Berlin 1968, pp. 260. 

Cl. G. Radke in hoc volumine col¬ 
legit disquisitiones quasdam ad Cice¬ 
ronem et ad ejusdem aetatem spec¬ 
tantes, praefatione praemissa sub 
hoc indice: “Zugang zu Cicero”. 
Scriptores qui variis his disquisitioni¬ 
bus dant operam hi sunt, viri magna 
auctoritate praestantiaque praediti: 
I.. Budde, M. Kaser, U. Knoche, Ch. 
Meier, E. Romich, O. Seel, W. Ric¬ 
ter, C. J. Classen, B. Finger. Opus 

magni quidem momenti iis omnibus 
qui Ciceroni enixe dant operam. 

Beller, M. — Philemon und Baucis 
in der europdischen Literatur. Hei- 
delberg, Cari Winter Universitats- 
verlag, 1967, pp. 164. 

En nobis disquisitio ad gradum 
doctoris in Maguntina Universitate 
obtinendum, ductu Professoris Horst 
Rudiger a Manfredo Beller confecta, 
in qua de fabula Philemonis et Bau¬ 
cidis copiose inquiritur, praesertim a 
fonte ovidiana Metamorphoseos inda¬ 
gando et per scriptores mediae et ra- 
nacentis aetatis attente discurrendo. 
In parte prima operis de fabula my¬ 
thica nonnulla praemittuntur, deinde 
de imitatione et transformatione fa¬ 
bularum apud scriptores posterioris 
aetatis oratione soluta sive versibus, 
demum opus clauditur litterarum fon¬ 
tibus signatis et scriptoribus, qui de 
hoc argumento praecipue egerunt. 

Althein - Stiehl - Sier. — Bei- 
trage zur Alt en Geschichte und dc- 
ren Nachleben. Festschrift fiir 
Franz Altheim zum 6. 10. 1968, 
heraugegeben von Ruth Stiehl und 
Erich Sier. Erster Band. Berlin, 
Walter de Gruyter, 1969, pp. 586. 

In hoc volumine continentur varia 
cimi. Francisci Altheim amicorum 
disputationes ad historiam antiquorum 
spectantes, occasione septuagesimi an¬ 
ni ab ejus nativitate edita, numero 
quadraginta qua tuor, e quibus non¬ 
nulla notamus, quae magis ad lecto¬ 
res horum commentariorum sese re¬ 
ferunt, videlicet: J. M. Blazquez, Re- 
laciones entre Hispania y los Semi¬ 
tas en la antigiiedad (pp. 42-75); 
E. Panoussi, L'origine de la notion 
de participation chez Zoroastre et 
chez Platon (pp. 91-114); F. Corne¬ 


lius, Apollon in Rom (pp. 151-156): 
O. Szemerenyi, Si parentem puer 
verberit, ast olle pior assit (pp. 173- 
191); J. Heurgon, Oinarea-Volsinii 
(pp. 273-279); G. A. Lehmann, Die 
Endphase des Perseuskrieges im Au- 
genzeugenbericht des P. Cornelius 
Scipio Nasica (pp. 387-412); R. Wer- 
ner, Die gracchischen Reformen und 
der Tod des Scipio Aemilianus (pp. 
413-440); H. E. Stier, Der Mithri- 
datesbrief aus Sallusts Historien ais 
Geschichtsquelle (pp. 441-451); E. 
Maroti, Aere perennius (pp. 452-458); 
H. Oppermann, Spate Liebeslyrik 
des Horaz (pp. 459-476); J. Beran- 
ger, Remarques sur la Concordia 
dans la propagande monetaire impe¬ 
riale et la nature du principat (pp. 
477-491); R. Giinther, Kolonen und 
Sklaven in der Schrift de re rustica 
Columelkrs (pp. 505-511); P. Lam- 
brechs et R. Bogaert, Nouvelles dou- 
nees sur 1’histoire du Christianisme a 
Pessinonte (pp. 552-564). 

I’ aratore, E. — Biografia e poetica 
di Persio. Firenze, Felice Le Mon- 
nier, 1968, pp. XI-242. 

Cimus. E. Paratore, in Universita¬ 
te Romana Professor, colligit in hoc 
volumine studia quaedam de Persio 
Poeta, quae in actis seu commenta¬ 
riis periodicis jam prius ediderat, de- 
nuo tamen recognita et ditata. Agit 
auctor primum de vita, deinde de Per¬ 
sii carminibus, praesertim de cho¬ 
riambo, de Persii et Lucani inter se 
concordantia, de Persii in Divina Co¬ 
moedia Dantis influxu, eaque omnia 
magna eruditione rerumque cognitio¬ 
ne, ut omnibus notum est, exponit. 
Opus magni momenti est, cum de 
poeta agatur nequaquam neglegendo 
et magna cura et diligentia enucleen¬ 
tur quaestiones omnes quae in volu¬ 
mine hoc receptae sunt. 



134 


Bibliographia 


Paoli, U. E. — Vita Romana. Fi- 
renze, Le Monnier, 1968, pp. 
XXIII-834. 

Praestantia hujus operis ex eo con¬ 
stat quod semel jterumque tum in 
Italia tum aliubi editum est, sive in 
Hispania, sive in Gallia, sive in Ger¬ 
mania, sive apud Anglos, sive apud 
Batavos. Quam prae oculis habemus, 
editio italica est decima, eaque mirum 
in modum illustrata plurimis lucidis- 
que imaginibus plerumque variis co¬ 
loribus ornatis. Agitur in ea de omni 
re ad vitam cultumque romanorum 
spectanti ea quidem ratione eleganti- 
que modo atque ordine, quibus clare¬ 
bat auctor, praeclarus Hugo Henri- 
cus Paoli, inter cultores latinae lin¬ 
guae hac nostra aetate facile prin¬ 
ceps. Haec decima editio anno 
MCMLXVIII, post auctoris mor¬ 
tem, publici juris facta, prodiit cura 
Quinctini Catauclella; quam vero do¬ 
mus florentina “Le Monnier” tanta 
diligentia sollicitudineque prosecuta 
est, ut opus omni laude dignum eva¬ 
deret, aereque perennius sit monu¬ 
mentum, quo auctoris gloria apud nos 
in perpetuitatem clareat. 

J. JlMENEZ DeLGADO, C.M.F. 

Dresden, S. — Humanismo y Re- 
nacimiento. Ed. Guadarrama, S. A., 
Madrid, 1968. Pag. 256. 

Ex quo Burckhardt renatarum lit¬ 
terarum notionem divulgavit, quam 
plurimae disputationes omne genus 
sententiarum de re sunt exortae, adeo 
ut non nulli periti in dubium revoca- 
rint renatarum litterarum significa¬ 
tionem, quippe qui nihil magis ar¬ 
duum sibi esse existimarunt quam 
accurate discriminare quod re vera 
novum esset et quod Medii Aevi tan¬ 
tummodo progressio. 

Prof. S. Dresden infecundas defi¬ 


nitionis quaestiones praetermittens, 
renatarum litterarum aetatem recto 
itinere aggreditur per opera et scrip¬ 
ta praecipuorum humanarum littera¬ 
rum cultorum. Itaque omnia eaque 
contraria, quibus ii viri clarissimi ob¬ 
noxii fuerunt, ab astrologia inde et 
symbolorum doctrinis et obscuritate 
litterarum usque ad textus linguasque 
classicas renascentes terraeque explo¬ 
rationem religiose pervestigans, S. 
Dresden ostendit quo pacto ejus mo¬ 
di scriptores suis temporibus histori¬ 
cis sese aptaverint quamque de se ipsi 
habuerint opinionem. En auctoris 
conclusio: etsi horum scriptorum cuiv 
Medio Aevo vincula constrictiora fue¬ 
rint quam quod multi crediderint, 
hanc litterarum renascendum aetatem 
fuisse quasi elavem cultus humani 
Aetatisque Recentioris praenuntiam. 

Neurath, M. - Ellis, J. — The 
lived like this in ancient Rome. Ed. 
Max Parrish, L o n d o n , 1968. 
Pag. 32. 

Neurath, M. - Ellis, J. — The 
lived like this in ancient Greece. Ed. 
Max Parrish, L o n d o n , 1968. 

Pag. 32. 

En tibi opuscula duo quibus aucto¬ 
ritas et momentum collectionis, cui est 
index “VITA IN ORBE ANTI¬ 
QUO”, perspicue elucent. Hic facile 
quam plurima invenies summa dicendi 
simplicitate ornata: indolem gentis 
graecae romanaeque earumque consue¬ 
tudines, leges, instituta, mores cotti- 
dianos, templa deosque; quae omnia 
ante oculos in utroque opusculo ima¬ 
ginibus pictis illustrata prostant. Una¬ 
quaeque imago breviter explicatur eo 
tamen dicendi genere ut vel pueri rem 
plane intellegant. Uterque liber magno 
unitatis sensu est exaratus, adeo ut 
qui ambo opuscula legerit sibi videa¬ 
tur amoenissimam esse taeniolam vitae 

in Graecia Romaeque degendae con¬ 
templatus. 

Gutiirie, W. K. G. — The Greeks 

and their Gods. Ed. Methuen et Co 

Ltd, London, 1968. Pag. XIV-388. 

6d net. 

Quid sibi in hoc libro exarando 
proposuerit auctor, perspicue patet: 
minime adjuvare ad religionem grae- 
cam primoribus labris tantum attin¬ 
gere sed investigationem ad summum 
quasi culmen perducere, id est, ad 
necessitudinem rerum divinarum et 
humanarum. Auctor, enim, quasi dux 
eis vult esse, qui litteris graecis stu¬ 
dent, non tantum cupiens peritis de¬ 
lectationem afferre quantum scholas¬ 
ticos adjuvare, qui manifeste repere- 
runt litteras graecas penitus esse re¬ 
ligione imbutas. 

Ecce tam praestantis operis index: 
I. Our Predecessors; II. The Divine 
Family; III. A Central Problem; 
IV. Gods and Men in Homer; V. 
The Contribution of Ionia; VI. Dio- 
nysos; VII. Apollo; VIII. Heaven 
and Earth; IX. The Chthonioi; X. 
Hopes and Fears of the Ordinary 
Man; XI. The Orphics; XII. Plato 
and Aristotle. 

Qui altius rem callere velint, anno¬ 
tationes adeant, quae ad paginarum 
calcem accuratissime selectae pro¬ 
stant. 

Beare, W. — The rornan stage. Ed. 

Methuen and Co Ltd., London, 
1968. Pag. XIV-397. 25s net. 

Lectionem hujus libri, quem lecto¬ 
ribus nostris commendamus, per quam 
necessariam omnibus aestimamus stu¬ 
diosis qui cognoscendo dramati in 
universum vacant, cum Prof. W. Bea¬ 
re praecipua investiget elementa qui¬ 
bus antecedentia classica dramatis 


europaei innotescant. Quapropter auc¬ 
tor, paedagogica cura motus, in con¬ 
spectum legentium committit progres¬ 
sum dramatis in re publica romano- 
rum. Conscius sibi auctor est omnes 
de theatro latino disputationes conjec¬ 
turis scienter aut inscienter niti, quae, 
etsi rationi consentaneae in se ipsis 
videantur, nihil tamen probant sed ex 
novis eisque gravioribus difficultati¬ 
bus laborant. Quamquam Prof. W. 
Beare nobilissimis poetis scaenicis 
Plauto, Terentio, Pacuvio eorumque 
scriptis navat operam, alia tamen 
summa eruditione tractare non prae¬ 
terit in iis quae ad originem comoe¬ 
diae romanae ejusque indolem univer¬ 
sam, necnon ad necessitudinem cum 
“nova comoedia” graeca spectant. 
Pro certo, enim, habemus jucundissi¬ 
mum fore lectoribus de rebus agere 
secundariis sed maximi momenti, ut 
exempli causa, de iis quae ad in¬ 
struendum theatrum romanum, ad 
audientes spectantesque, ad histriones 
eorumque vestes tragicasque perso¬ 
nas, sed in primis ad numerum musi¬ 
camque attinent. 

Lucas, D. W. — Aristotle : Poetics. 
Introduction, Commentary and Ap- 
pendixes. Ed. Clarendon Press, Ox¬ 
ford, 1968. Pag. XXVIII-313. 50s 
net. 

Hoc omni commendatione dignum 
commentarium Textu Classico Oxo- 
niensi (Oxford Classical Test) niti¬ 
tur; quo auctor commentario “Poeti¬ 
cae” explicationem rationali via prae¬ 
bere nobis contendit fecunda fretus 
disputatione de theoretica litteraria 
Aristotelis, quae ex magna Bywater 
editione exorta est. Ex eo tempore 
quam plurimum tragoediae graecae 
cognitio aucta est; idcirco Prof. 
D. W. Lucas totis viribus contendit 
hujus commentarii ope “Poeticam” 

aristotelicam conferre cum iis quae 
de tragoedia in praesens habemus 
comperta. Quapropter auctor commen¬ 
tarium capitum VI-XXII in primis 
amplificat, quo fusius de tragoedia 
ejusque definitione ac partibus agat. 

Hoc commentarium XXVI capi¬ 
tum Poeticae Aristotelis, potius quam 
criticum, litterarium videtur, etsi ap¬ 
paratus criticus, memoria diversorum 
codicum annotationesque editioni Oxo- 
niensi apprime religioseque aptentur. 

In Introductione et in Appendici¬ 
bus non nulla fusius explorata pro¬ 
stant ut “mimesis”, “catharsis”, “ha- 
martia”, “peripateia”; omnia tamen 
animadvertimus ita esse conscripta ut 
vel iis, qui linguam graecam igno¬ 
rant, facile intellegibilia reddantur. 

1 

t 

Dutitoy, R. — The taurobolium; 

ist evolution and terminology. Ed. 
E. J. Brill, Leiden, 1969. Pag. 

XIV-12p. Price: 38 guilders. 

Liber, quem judicio critico orna¬ 
mus, tomus decimus adnumeratur in 
corpore seu collectione quae “Etudes 
preliminaires aux religions orientales 
dans l’Empire Romain” inscribitur, 
a M. J. Vermaseren in lucen edita. 

“Taurobolium”, quarto p. Chr. na¬ 
tum saeculo, cum vehementissimum 
erat certamen inter etnicorum cultum 
et christifidelium religionem, fortissi¬ 
mum exstitit praesidium ad instituta 
veterum deorum defendenda. Tauro¬ 
bolium autem jam antea progredienti¬ 
bus aetatibus paulatim provectum erat; 
cui vero progressui explorando R. 
Duthoy totam operis tertiam partem, 
quae est praecipua (p. 87-122) dedi¬ 
cat. Multa ab auctore testimonia, in¬ 
scriptiones, textus scriptorum, affe¬ 
runtur quae ad taurobolium attinent, 
ut dein investiget atque interpretetur 
accuratissime discriminans verba seu 
vocabula ab aliis rebus, in quibus me¬ 


morentur finis, dedicatio, causa, no¬ 
men quo sacra ejus modi caerimonia 
nuncupabatur. 

Perampla eaque selecta bibliogra¬ 
phia ineunti libro praeponitur cum 
charta geographica, ubi loci hujus ve¬ 
teris cultus describuntur. 

Bonavia-Hunt, N. A. — Horaee 
the Minstrel. A practical and aes- 
thetic study of his aeolic verse. Ed. 
The Roundwood Press, Kineton, 
1969. Pag. XVI1-268. Price: 42s 
net. 

Prof. Bonavia-Hunt hoc opere tres 
poeseos horatianae species investigat 
ratione quadam ac via propria qua 
mentem non tantum vulgaris sed pe¬ 
riti lectoris in se convertet. Primum 
hoc probare fuse contendit —indice 
“Horaee and hic Lyre”— quod Ho¬ 
ratius, tam dexter cum sit musicus 
quam poeta, maximam partem car¬ 
minum conscripsit ut modis ac nu- 
meris a se compositis concinerentur. 

Deinde formas atque elementa ver¬ 
sus eolici horatiani, quasi in officina 
chirurgica esset, diligentissime inqui¬ 
rit; quapropter lectio capitis II cui 
index “The Aeolic odes” (p. 39-75) 
potius fere quam aliis rei peritis arri¬ 
debit; attamen formulae hujus se¬ 
cundi capitis pernecessariae videntur, 
ut duo sequentia capita intellegantur: 
“Composing in Ploratian Metres” 
(p. 75-101) et “A demonstration” 
(p. 101-144); quibus demonstrationi¬ 
bus lector perfectam absolutamque 
habebit revelationem secretorum quae 
artificiosus sermo horatianus continet. 

Postremum denique caput (p. 144- 
262) anthologia est carminum stilo 
horatiano variisque linguis condito¬ 
rum. En paucis verbis liber qui a 
mero rerum acervo longe abest sed 
“talis qualem Horatius ipse desidera¬ 
visset”. 

Watson, C. P. - Reynell, A. C. — 
Ovid's Metamorphoses : Selections, 
Ed. Faber and Faber, London, 
1968. Pag. 175. 

Iis hic libellus destinatur alumnis, 
qui, primum latinitatis periculum ubi 
subierunt, sese excolere volunt opti¬ 
mis litterarum latinarum scriptis. Bre¬ 
vibus introductionibus, quae frag¬ 
mentis ex operibus Ovidianis accura¬ 
te selectis anteponuntur, auctores col¬ 
locare intendunt Ovidium ejusque ope¬ 
ra in disciplina mythologica litteris¬ 
que populorum occidentalium, nam 
fabulas patet praeeas earumque ori¬ 
ginem significationemque litteratis vi¬ 
ris saeculi quoque vicesimi blandiri. 
Quapropter passim legentes admone¬ 
mur de via ac ratione qua fabula per¬ 
tractata est a scriptoribus ante Ovi¬ 
dium et post eum, simulque de in¬ 
dole ac vi artis ovidianae, quae cum 
Vergilii vel Lucretti poetico dicendi 
genere comparari potest. 

Quid de annotationibus dicendum? 
Tantum eo esse consilio exaratas ut 
expeditior fiat interpretatio eisdem- 
que adspectus grammaticos attingi 
praesertim cum id textus latinus ex¬ 
postulet. In prooemio auctores de 
mytho atque metamorphosi, de Ovidio 
poeta, de hexametro latino scite agunt. 
In extremo volumine peramplum of¬ 
fertur lexicon, ubi omnia vocabula 
fragmentorum Ovidii anglice conver¬ 
sa prostant. 

Frisk, H. — Griechischcs Etymolo - 
gisches Worterbuch J Lieferung 20. 
Ed. Cari Winter, Heidelberg, 1969. 
Pag. 865-960. 

En tibi fasciculus vicesimus Lexi- 
ci Etymologici Graeci a H. Frisk 
conscriptus et in officina libraria 
Heidelbergae C. Winter in lucem vul¬ 
gatus. 


Ut fasciculi superiores quorum ju¬ 
dicium criticum toties jam in Palaes¬ 
tra Latina prodiit, accuratissime sci- 
tissimeque est exaratus. Quae in pri¬ 
mis memorentur haec digna notamus: 

xzkrjc,, xsjtv<o, xeoyio, x(t)r;|ju, xpsxo), 
Tpscpo), xp(j3io, xuyyavo), u t 3ptq, OScop, utoc 
vocabula graeca fusius altiusque per¬ 
tractata. 

H agenda ii l, H. — Augustine and 
the latin classics. Vol. I. Testimo¬ 
nia (p. 1-376). Vol. II. Augustine’s 
attitude (p. 377-769). Ed. Almqvist 
and Wiksell, Stockholm, 1967. Pri- 
ce: 80 sewn. 

Magnae molis meritique opus phi- 
lologicum duobus voluminibus con¬ 
stans conscripsit H. Hagendahl de 
Divi Augustini cognitione usuque lit¬ 
terarum latinarum. Quod opus alius 
superioris libri videtur quasi comple¬ 
mentum ab eodem auctore exarati, cui 
index “Latin Fathers and the Clas¬ 
sics” (Gdteborg, 1958). Nam quo 
modo Augustinus erga optimos latini¬ 
tatis scriptores sese habuerit inquirere 
adeo interest ut Prof. H. Hagendahl 
rem investigandam non sit primo li¬ 
bro aggressus sed in aliud opus scien¬ 
ter reliquerit. 

De scriptoribus tamen optimis grae- 
cis nihil habet auctor, quia perspi¬ 
cuum sibi est sanctum Augustinum 
numquam eos lingua graeca sed la- 
tine conversos legisse; quod definite 
constat de Platonis Timaeo Aristo- 
telisque Categoriis quas ex Cicerone 
et Mario Victorino latine accepit. 

Opus in duo dispertitur volumina 
quorum primo testimonia multorum 
scriptorum ab Augustino selecta at¬ 
que memorata continentur et a Prof. 
H. Hagendahl ordine alphabetico dis¬ 
tribuuntur ut lector commode mate¬ 
riam omnem ad suum arbitrium in¬ 
veniat ; altero volumine quo modo 

Augustinus erga scriptores latinos 
eorumque opera sese gesserit investi¬ 
gatur, singulis ante oculos locis habi¬ 
tis Ciceronis in primis (p. 479-589) 
Vergiliique (p. 384-464), qui ab Au¬ 
gustino prae ceteris memorantur. 

Dawson, Ch. - Cole, T. — Yale 
classical studies. Vol. XXI: Studies 
in latin poetry. Ed. Cambridge Uni- 
versity Press, 1969. Pag. 263. Pri- 
ce: 55s. 

Volumen XXI Collectionis seu cor¬ 
poris quod “Yale classical Studies” 
vulgo dicitur simul conscriptum est a 
novem professoribus Ch. Dawson et 
T. Cole moderantibus. 

Indicem hic transferimus disputa¬ 
tionum quae libro continentur ut in 
cognitionem legentium perveniant. 
The Saturnian Verse (p. 1-75), ubi 
Prof. Cole versum Saturnium confert 
cum historia litterarum graecarum ac 
romanarum et cum restituta praehis- 
toria versus indoeuropaei; The Mae- 
naechni : Roman Comedy of Errores 
(p. 75-94); Imperator histricus (p. 
95-124); Nine Epigrams from Pom¬ 
peii (p. 125-142); Obscura de re lu¬ 
cida carmina : Science and Poetry in 
De Rerum Natura (p. 143-168); Ca¬ 
tullus 64 and the Heroic Age (p. 
169-192); Bacchus and the Horatian 
Recusatio (p. 193-212); Two Hora¬ 
tian Proems: Carm. 1.26 and 1.32 
(p. 213-240); Ovid and the Law 
(p. 241-263). 

Dklla Corte, F. — Suetonio: Gram¬ 
matici e retari. Ed. Loescher, To- 
ritio, 1968, pag. XLI1-113. 

Secundam sane habuit fortunam 
liber quem “De grammatici” Sueto¬ 
nius exaravit, nam etsi prima operis 
hujus notitia certa saeculo XIV tri¬ 
buitur, quam plurimas editiones atque 
disputationes sibi comparavit. 


Prof. Franciscus della Corte, nobi¬ 
lis rerum classicarum philologus, in 
quaestiones quae ad operis composi¬ 
tionem spectant sedulo incumbit; in¬ 
quirit quoque quomodo hoc Suetonii 
opus inventum sit; codices praeterea 
atque editiones fuse pertractat codi¬ 
cemque illum Hersfeldiensem investi¬ 
gat donec in archetypum ipsum per¬ 
veniat. (p. XXII). 

Hac introductione ab auctore habi¬ 
ta, textus consequitur latinus (p. 67) 
accurata interpretatione italica illus¬ 
tratus. In apparatu critico variae 
quoque colliguntur lectiones praeci¬ 
puae difficilioresque loci brevibus 
annotationibus clariores redduntur. In 
paginis 68-108 additiciae reperiuntur 
annotationes imprimis historicae qui¬ 
bus alumnis utilissimum exstabit 
opus. 

Jonsson, R. — Historia: Etudes sur 

la genese des offices versifies. Ed. 

Almqvist - Wiksell, Stock holm, 
1968. Pag. 260. Price Kr. 36. 

Corpus quod “Studia latina Sto- 
ckholmiensia” inscribitur aliud edidit 
volumen a R. Jonsson exaratum de 
origine officiorum liturgicorum versi¬ 
bus compositorum. 

In introductione R. Jonsson de ter- 
minologia agit cujus finibus vocem 
“historiam” constituat intra sermo¬ 
nem liturgicum seu medii aevi latini¬ 
tatem. Maximi videtur momenti vo¬ 
cis “historiae” disquisitio. Vita enim 
sanctorum, hymni, orationes, psalmi, 
cantica, lectiones ex operibus Patrum 
excerptae, praecipuam partem consti¬ 
tuunt officii divini ubi includitur 
“historia”. Hanc circum “historiam” 
et proprium et commune sanctorum 
et lectiones biblicae et hagiographi- 
cae evolvuntur. 

Quod ut rite assequatur R. Jonsson 
in primis Antiphonarium Compendii 
(Compiegne), Officium Sti. Fusciani 

Historiasque Stephani Leodicensis 
ante oculos habet investigationique 
subjicit. 

Hoc opus aestimare non dubitamus 
tanquam exemplum ponderis auctori¬ 
tatisque scientificae et utilissimum li- 
turgiae medii aevi investigandae. 

OuiNTELA FeRREIRA, A. P. - Es~ 

quilo : As Suplicantes. Ed. Facul- 
dade de Letras da Universidade de 
Coimbra, 1968. Pag. 157. 

Aeschyli “Suplices” quae inscribi¬ 
tur tragoedia eo majori curae esse 
theatri graeci studiosis videtur quo 
minus cognita exstat, quamquam plu¬ 
rimas quaestiones et principia seu 
elementa ad mores conformandos 
continet quibus tragoedia hodierna 
quadam instruitur novitate. A. P. 
Qu.intela primum introductionis ope 
investigat cui tempori adscribenda sit 
operis compositio, e quibus elementis 
alienis constet, quaenam sint propria 
ingenia personarum, quibus adjunctis 
politicis tragoedia implicetur, quaenam 
praecipuae quaestiones disputandae 
occurrant, quo casu tragoediae reli¬ 
quae “Aegyptii” et “Danaides”, quae 
simul cum ea trilogiam constituunt, 
perierint, (p. 3-41). Deinde accurata 
interpretatio vernacula sequitur, ubi 
partes lyricae versu “albo”, partes non 
lyricae soluta oratione prostant (p. 45- 
88). Denique locos obscuriores scitis 
annotationibus illustrantur (p. 91-136). 
Per ampla bibliographia, indices scrip¬ 
torum veterum ac recentiorum utilis¬ 
simum legentibus reddunt opus. 

Argenio, R. — Ludere juvat. Biblio- 
teca Internazionale Editrice, Firen- 
ze, 1968. L. 850. 

Qui R. Argenio, humanarum litte¬ 
rarum rerumque philologicarum exi¬ 
mium cultorem, ex ejus scriptis tan¬ 
tum cognitum habeant, forsitan nonul- 


li eumden exquisitum poetam ignorent. 
Adeant, quaeso, hunc libellum qui 
“Ludere juvat” inscribitur, quo gra¬ 
vissimus scriptor ingenium poeticum 
ostendit pulcherrimis carminibus itali- 
cis ab anno 1960 collectis. Quae car¬ 
mina in sex quasi capita offert: Affet- 
ti e memorie (p. 7-14), Ricordi di 
scuola (p. 15-18), Istantanee (p. 19- 
23), Attualita (p. 24-31), Divagazioni 
(p. 32-35), Fede e Arte (p. 36-52). 

Prof. R. Argenio gratias habemus 
quod, praeter ejus de rebus classicis 
disputationes, humanissima quoque 
carmina nobis largiatur. 

Lamacchia, R. — M. T. Ciceronis 
Epistula ad Octavianum. Introdu- 
zione, testo critico e commento. Ed. 
Felice Le Monnier, Firenze, 1968, 
Pag. 146. L. 2200. 

Bibliotheca Nationalis scriptorum 
classicorum graecorum ac latinorum 
A. Ronconi J. Pulgliese moderanti¬ 
bus aliud edidit volumen a R. Lamac¬ 
chia paratum. 

Locupletissima introductione haec 
maximi momenti tractantur: tempo¬ 
rum adjunta politica quibus epistula 
data est; personae tum Ciceronis tum 
Octaviani quae hac epistula adum¬ 
brantur ; epistulae exstructura; res 
quae epistula continentur; grammati¬ 
ca, dicendi genus cet.; codices atque 
editiones. 

Textui latino, apparatu critico in¬ 
structo, nota bibliographica praeit con¬ 
spectusque siglorum. 

Sed quod meritissimum nobis vide¬ 
tur est commentarium totius epistu¬ 
lae Ciceronis quae pag. 53-135 conti¬ 
netur ; ibi pedetemptim, ratione scien- 
tifica, sub specie grammatica, stilisti- 
ca, historica, praecipui loci vel res 
summa eruditione tractantur, ita ut 
asserere cogamur hanc editionem ve¬ 
rum hujus modi commentariorum 
exemplum videri. 

Ronconi, A. — La letteratura roma- 
na. Saggio di sintesi storica. Ed. 
F. Le Monnier, Firenze, 1968. 
Pag. 210. L. 2200. 

Arduus sane labor tam paucis col¬ 
ligere pagellis breviterque contrahere 
res maximi momenti easque amplissi¬ 
mas ad litteras latinas atque historiam 
spectantes, nisi peritissimus scriptor 
ut Alexander Ronconi rem summa 
eruditione tractavisset. 

Ut sibi cimus. Professor proposuit 
et ex subindice operis constat: “Sag¬ 
gio di sintesi storica”, id plane est 
assecutus, nam qui, quamvis primis 
labris nonnullas libri paginas degus¬ 
taverint, mirabilem summan historiae 
litterarumque percipient jam inde a 
primis scriptis litterariis romanorum 
usque ad litteras Christianas III-IV 
saec. 

Opus, omni apparatu destitutum, 
fructus est plane maturus peritissimi 
Proffessoris qui ab omnibus jucun¬ 
dissime degustabitur. 

Castorina, E. — Questioni neoteri- 
che. “La Nuova Italia” Editrice, 
Firenze, 1968. Pag. VIII-320. L. 
2500. 

E. Castorina, qui litterarum latina- 
rum historiam in Universitate Ba- 
riensi tradit multisque operibus in 
hac litteraria dicione omnibus est 
cognitus, inter studiosos ac peritos 
viros adnumeratur qui in poesim neo¬ 
tericam incumbunt. Hoc volumine 
auctor viginti annorum quasi in sum¬ 
mam colligit fructus suarum investi¬ 
gationum historiam quandam nobis 
describens poeseos neotericae jam in¬ 
de a primis conventibus litterariis 
Lutatii Catuli, Valerii Catonis, Annia¬ 
ni Falisci —summis poetis ut Catullo 
Vergilioque etiam memoratis— usque 
ad poeseos neotericae saec. IV dis¬ 
solutionem, cum Optatianus Porphv- 


rius et Ausonius artificia imitari tan¬ 
tummodo audent technopaegniae ale- 
xandrinae. 

Quae omnia auctor in octo capita 
dispertitur quorum index: I. Origine 
dei neoterismo. II. Neoterismo et At- 
ticismo nell’adesione giovanile e nella 
critica di Cicerone. III. La scuola di 
Valerio Catone. IV. Catullo. V. De 
Virgilio ai poeti dell’ Appendix. VI. 

I poeti novelli. VII. Anniano Falisco 
e Settimio Sereno. VIII. Dai novelli 
minori all’ultima degenarazione dei 
neoterismo. 

Bonicaiti, M. — Studi sulV Untane- 

simo. Secoli XIV-XVI. Ed. “La 

Nuova Italia”, Firenze, 1969. Pag. 
347. L. 6000. 

En vobis totius libri index ut no¬ 
titiam aliquam meritissimi hujus ope¬ 
ris habeatis lectores: Una prefigura- 
zione dantesca dell’Umanesimo. II 
rinnovamento giottesco nell’interpreta- 
zione letteraria dei Trecento e dei 
primo Quatrocento. La crisi dell’Uma- 
nesimo “eroico” e il concetto di Ri- 
nascimento nella cultura dei Paesi 
Bassi. La visione dei mondo e ii 
concetto di Umanesimo nei Paesi 
Bassi. Peter Bruegel il Vecchio: la 
Riforma e 1’Inquisiziotie nei Paesi 
Bassi. La concezione saturnine. Ap¬ 
pendici : Vita dei Bosch di Don Fe- 
lipe de Guevara. Vita dei Bosch di 
fra Jose de Sigiienza. Vita dei Brue¬ 
gel di Carel van Mander. 

Critici recentiores adspectum in 
primis momentumque tantummodo- 
fere litterarium consideraverant in 
hac aetate qua humanae litterae sunt 
restitutae. Sed hoc summo merito- 
Professori M. Bonicatti jure tribui¬ 
mus quod hanc aetatem ampliore ra¬ 
tione ac via critica donavit investi¬ 
gans omnes ad creandum aptitudines 
condicionesque humanas, quin etiam 
disciplinam ullam sive artiscam sive 

technicam praetermitteret discrimi¬ 
nandam. 

Imagines, quae in extremo opere 
prostant, opportunis commentariis 
•explicantur jucundissimeque rem il¬ 
lustrant ; huc adde indices nominum 
rerumque quibus liber redditur utilis¬ 
simus. 

Findlay, J. M. — La disciplina de 
Ia caverna. Ed. Gredos, Aladrid. 
1969. Pag. 263. 

Lectiones quaedam a Prof. J. N. 
Findlay in Universitate Sancti An- 
dreae in Scotia habitae hoc volumine 
colliguntur. Quibus lectionibus haec 
una quasi communis eaque praecipua 
inest cogitatio: quod “mysticum” 
seu illud quod hominum naturam 
transcendit, non tantum non adversa¬ 
tur iis quae lingua exprimitur vel ex¬ 
perientia percipitur, verum etiam cum 
iisdem penitus est consentaneum atque 
conjunctum. In re exponenda J. N. 
Findlay ratione quadam ac via hege- 
liana immo et husserliana utitur quam¬ 
vis non stricta, ut ipse auctor ponfi- 
tetur, Platonis satis debens —indicem 
operis “La disciplina de la caverna” 
memini— aliisque scriptoribus mysti¬ 
cis et philosophicis cum orientalibus 
cum occidentalibus. 

AI arta no, G. — Studi di storia dei 
pensiero antico. Ed. “II Tripode”, 
Napoli-Firenze, 1968. Pag. 278. L. 
'3600. 

Prof. Josephus Martano volumine 
collegit disputationes in periodicis 
commentariis editas vel in conventi¬ 
bus academicis habitas. Quarum indi¬ 
cem cognoscere licet: T frammenti 
epicarmei della serie di Alkimos (p. 
I). La dualita nel pensiero di Alcrne- 
none di Crotone (p. 37). Bagliori del¬ 
la chimica moderna in Empedocle di 
Agrigento (p. .53). T1 “senso dei con¬ 


creto” nei contributi sicelioti alia 
storia dei pensiero greco (p. 83). 11 
“Parmenide” el il “Sofista” in un' 
interpretazione teologica di Pico della 
Mirandola (p. 107). Le congetture 
lucreziane di Guido della Valle ed 
alcune obiezioni recenti (p. 121). II 
concetto di materia nelkdAqpoppai 
porfiriane (p. 159). Oposizione e 

continuo in un capitolo della storia 
della dialettica antica (p. 169). La re- 
torica antica tra estetica e dialettica, 
e la posizione dei jisqi Ihpoug (p. 179). 
II “Saggio sui sublime” ed i primis¬ 
simi albori delhestetica romantica (p. 

215). 

De Sanctis, G. — Storia dei Roma¬ 
ni. Vol. III, Parte prima : L’eta 
delle guerre puniche. Pag. XVI- 
420. L. 5000. Parte seconda : L’eta 
delle guerre puniche. Pag. X1-711. 
L. 7000. “La Nuova Italia” Edi- 
trice, Firenze, 1967-1968. 

Cajetanus De Sanctis, qui histo¬ 
riam antiquam in Universitate Au¬ 
gustae Taurinorum ab anno 1900 us¬ 
que ad 1929 tradidit, egregius histo¬ 
ricus classicus ab omnibus jure me¬ 
ritoque habetur. Historia enim ejus 
une videtur in qua et fontes archaeo- 
logici et epigraphici et litterarii un¬ 
dique expleti perfectique severissima 
ratione ac via discutiantur. 

PIoc tertium volumen primo bello 
punico dicatur “operosisque indutiis” 
quibus et romanorum et italicorum 
copiae sese adversum Hannibalem 
expedierunt. Prima pars voluminis in 
quinque capita dividitur: I. Cartagi- 
ne : descriptio perfecta absolutaque 
urbis Romae aemulae. II. La conquis- 
ta della supremasia marittima: id est 
bellum navale usque ad Ecnomi pug¬ 
nam. III. La sottomissione della Si¬ 
cilia : ab Ecnomi pugna usque ad pro¬ 
vinciae constitutionem. IV. La tregua 

operosa dei Romani : inter duo bella. 

V. 11 risorgimento cartaginese. 

Pars altera voluminis in quattuor 

capita dividitur quorum en tibi index: 

VI. Uoffensiva vittoriosa d’Annibale : 
Hannibal per Alpes et Italiam Romam 
petit. VII. Fabio e la resitenza ro- 
mana : Romani adversus Carthagi¬ 
nienses; pugna ad Cannas; bellum in 
Hispania et Sicilia. VIII. La guerra 
annibalica in Oriente : Hannibal foe¬ 
dus init cum Philippo adversus Ro¬ 
manos. IX. Scipione e la revincito : 
Scipio in Africam bellum movet. 

Valde utile redditur volumen 
“speculo chronologico”, ubi praeci¬ 
puae res gestae singulorum annorum 
breviter consignantur, indice alphabe- 
tico chartisque octo geographicis 
quae in extremo libro prostant. Qui 
historiae romanae vacant absolutam- 
que cognitionem aetatis bellorum pu- 
nicorum habere cupiunt, hoc deinceps 
opus cimi, scriptoris C. De Sanctis 
sine magno detrimento in investigan¬ 
do atque consulendo praeterire non 
poterunt. 

Waterman, J. T. — Breve storia 
della linguistica. “La Nuova Italia” 
Editrice, Firenze, 1968. Pag. XVI- 
123. 

Ex quo Prof. F. Saussure, in di¬ 
cione linguistica princeps, cursum 
Linguisticae Generalis vulgavit, in 
diversum tetenderunt hominum sen¬ 
tentiae. Neque defuerunt qui vehe¬ 
menter impugnarent hanc disciplinam 
librumque F. Saussure tanquam hor¬ 
ridum, incomptum, inelegantem, tae¬ 
dio afficientem, fabulam optimam ad 
somnum pueroroum conciliandum, 
immo et tutum desipientium refu¬ 
gium... 

J. T. Waterman infestis respondet 
objurgationibus universae historiae 
linguisticae habens quasi prospectum: 
I. Lo studio dei linguaggio nelFanti- 


chita (p. 1). 11. 11 Medioevo e Finizio 
delFeta moderna (p. 13). III. 11 di- 
ciannovesimo secolo (p. 21). IV. II 
ventesimo secolo (fino al 1950) (p. 
71). Quibus capitis J. T. Waterman 
ostendit F. Saussure principem in fi¬ 
nibus linguisticis stitisse multumque 
ei hanc disciplinam debuisse. 

Opus nonnullis magnae utilitatis 
appendicibus et indice nominum fini¬ 
tur. 

Mynors, R. A. B. — P. Vergili Ma¬ 
ronis opera. Oxonii e typigrapheo 
Clarendoniano, MCMLXIX. Pag. 
(XVI)-452. 18 s. net. 

Laeta sint auspicia “Scriptorum 
Classicorum Bibliotecae Oxoniensi” 
ej usque moderatoribus quod corpus 
tantis meritis cumulatum novo auc¬ 
tum sit volumine Vergilii opera con¬ 
tinenti, quae recognovit brevique ad- 
notatione critica instruxit R. A. B. 
Mynors, litterarum latinarum Profes¬ 
sor Publicus apud Oxonienses. 

In praefatione cimus. Professor 
Oxoniensis de codicibus tribus prae¬ 
cipuis erudite agit: Florentino Lau- 
rentiano XXXIX I, Vaticano Palati¬ 
no lat. 1631, Vaticano Vat. lat. 3867. 
Alios deinde memorat codices ut Va¬ 
ticanum Vat. lat. 3225, Veronensem 
XI (38), Vaticanum Vat. lat. 3256, 
Sangellensem 1394, quorum fragmen¬ 
ta tantum supersunt. Ante oculos 
quoque fragmenta papyracea habet 
quo textus vergilianus accuratius in¬ 
tellegatur atque restituatur, minime 
praetermissis codicibus illis qui ab 
aetate Carolingia ducunt originem. 
Postremo nonnullae regulae dantur 
ad rectam codicum usurpationem (p. 
V-XTTI). 

Sequitur laterculus notarum sub 
quibus testes in apparatu adlegantur 
(p. XIV-XVT). Voluminis corpus (p. 
1-422) Vergili opera omnia consti¬ 
tuunt selecto scitoque apparatu criti- 

co instructum. Indice nominum opus 
utiliter finitur, ubi commode lectores 
quae velint nomina propria invenient. 

Izquierdo Moreno, C. — Conviven¬ 
das juveniles. Ed. Studium, Ma- 
drid, 1969. Pag. 174. 

Operis scriptor cui index “Convi¬ 
vendas Juveniles”, latine “Juvenum 
Conventus” praeter ceteros apostola- 
tum inter juvenes amat. Qua juve¬ 
num necessitudine fretus laborum at¬ 
que experientiae fructus sacerdotibus 
adulescentiumque institutoribus largi¬ 
tur hoc volumine quo eos adjuvare in¬ 
tendit per conventus juvenum ad 
orandum atque cogitandum. Nam 
hujus modi conventus juvenum, qui 
nostra aetate disciplina pastorali ex¬ 
postulantur, pleni spei in apostolatu 
adulescentium videntur. Quo opere 
commode duceris ad conventus juve¬ 
num bona fruge habendos. 

Kappeler, E. — jPor que preguntan 
los jovenes? Ed. Studium, Madrid, 
1969. Pag. 86. 

Hujus opusculi scriptorem agnosci¬ 
mus omnes ex libro quem officina li¬ 
braria Studium edidit cuique “<;Es- 
colares tontos?” est index. 

E. Kappeler, optimus paedagogus, 
non nulla juvenibus opera exaravit; 
indefessus in scribendo socius com¬ 
mentariorum paedagogicorum qui 
“Juventus helvetica” appellantur. 

Magnae experientiae paedagogicae 
fructus hoc opusculo continetur, nam 
auctor subtiliter sapienterque explo¬ 
rat quid de quamplurimis vitae rebus 
a duodecim deinceps annis pueri sen¬ 
tiant animoque experiantur. E. Kap¬ 
peler commentaria ad scripta quae 
pueri ipsi commiserunt summam pue¬ 
rilis juvenilisque ingenii cognitionem 
significant. 


Dorr, O. — La obediencia en el ni- 

no. Ed. Herder, Barcelona, 1969. 
Pag. 160. Ptas. 90. 

Opus lectoribus commendamus, 
quod exemplis vitae fulcitur fructus¬ 
que est longinquae auctoris experien¬ 
tiae scholaris. Necesse est diligentis¬ 
sime pueri ingenium atque indolem 
ponderare ut puer pro sua parte bene 
accipiat parentes atque institutores ac 
liber, non invitus, erga eos cum of¬ 
ficii sui conscientia semper agat. 
Ouae oboedientia una tantum videtur, 
ut jure eam humanam rationique 
consentaneam appellemus. 

Inter ea praecipue, quibus facilior 
humaniorque redditur oboedientia, 
O. Diirr indulgentiam proponit atque 
parentum et institutorum accommoda¬ 
tionem illam ad ingenium resque quas 
amant pueri; et inter ea, quae diffici¬ 
liorem efficiunt oboedientiam, sive 
superbum imperium sive firmitatis 
inopiam, quae verae auctoritatis iti¬ 
dem sunt defectus. Opus quoque est 
fiduciam sui pueris habendam confir¬ 
mare ut se ipsi, qua indole vere sunt, 
accipiant quaeque fecerint bona re¬ 
cognoscant. Ouod maxime est curan- 

O rv 

dum ea certo aetate, ut pubertate, qua 
adulescentes necessario gravioribus 
oboedientiae difficultatibus subjiciun¬ 
tur. 


Tilmann, K. — Como dialogar so- 
bre la fe. Ed. Herder, Barcelona, 
1969. Piag. 208. Ptas. 120. 

Mundum nostra aetate incolimus 
vario multiplicitatis signo et in cogi¬ 
tando et in sentiendo praeditum ; alius 
enim mentis et opinionis homines, 
alius fidei sectatores una simul in 
vita ac labore, in raedis automatariis, 
in usu quotidiano saepissime conver¬ 
santur. In quo hominum necessitudine 

dialogo opus est de quamplurimis re¬ 
bus praesertim religiosis. Idcirco Cle¬ 
mens Tilmann hoc opere veram per¬ 
tractat indolem quam hodiernus de 
fide dialogus habere debet. Hujus 
modi colloquia humana dignitate ni' 
tantur oportet, quidquid homines alii 
modo cogitant; colloquia dicimus ea 
non quibus alii nostrarum opinionum 
participes nobis videntur sed quibus 
fides pura ac simplex exponatur at¬ 
que significetur. 

Coste, R. — EI hombre sacerdote. 

Ed. Herder, Barcelona, 1969. Pa¬ 
gina 272. Ptas. 185. 

Sacerdotium minime est, ut olim, 
genus unum vivendi vitam evangeli- 
cam. Socialis sacerdotum status tem¬ 
poribus nostris ex sacra specie exutis 
industriaeque signo conformatis, plu¬ 
rimum imminutus est. Neque ab ami¬ 
cis non credentibus recte aestimatus 
neque a fidelibus rite acceptus, sacer¬ 
dos hodiernus dolore cruciatur, quod 
a tot hominibus vel Christianis ipsis 
qui templa frequentant, merus quo- 
rundam rituum administer existimetur. 
Nova ergo itinera sunt temptanda ut 
sacerdos hodiernus hodiernis homini¬ 
bus fraterne inservire possit. Quan¬ 
tum ad id assequendum processerit 
Ecclesia opere suo R. Coste pervesti¬ 
gat, experientia in re e jusque fructi¬ 
bus hucusque habitis, quin tamen nec 
mores a majoribus traditos omnino 
rejiciat nec longinquum iter sacerdo¬ 
tii Christiani per duo fere milia an¬ 
norum obliviscetur. Nihil nobis est 
dubium quin cum clericis tum laicis 
magno futurum sit «adjumento hoc 
volumen ad sacerdotem hodiernum 
j)opulo Dei inservientem rectius al- 
tiusque cognoscendum. 


Gaudefroy, M. — Estudios de Se- 
xologia. Con la colaboracion de 
doce especialistas. Edit. Herder, 
Barcelona, 1968. Pag. 492. 340 ptas. 

i 

Omnes voluminis lucubrationes a 
peritis in re viris —medicis, theolo¬ 
gis, biologis, philosophis, sociologis, 
deniographis psychologisque— con¬ 
scripta sunt, M. Gaudefroy, cimo. 
Prof. Facultatis Liberae in urbe Lille, 
moderante. Cujus operis finis in eo 
est ut omnes, quorum intersit, rerum 
sexualium cognitionem sanam absolu- 
tamque acquirant. Cum virtus sexua¬ 
lis tot aspectus offerat in homine 
eosque tam dispares, unusquisque 
eorum a peritissimo quoque viro per¬ 
tractatus est: ab aspectu inde tantum 
biologico, quem homo cum ceteris ani¬ 
mantibus communicat, usque ad as¬ 
pectum psychicum ac spiritualem, qui 
ei sunt peculiares; quapropter ad 
communem operam et biologi et me¬ 
dici et philosophi et theologi adlabo- 
rarunt. 

Naturae ratione seu physiologia 
viri et feminae comparata, aspectui 
psychologico applicationes fiunt; pos¬ 
tea necessarium auctoribus videtur 
agere de familia tamquam de termi¬ 
no naturali unionis sexualis; tum 
vero investigatur quam opus sit ho¬ 
minibus conjugii constantia atque 
perpetuitate necnon necessitudine 
vinculorum quibus vel praeter volun¬ 
tatem humanam homines devincian¬ 
tur. Magni exstat momenti —nostra 
saltem sententia— tractatio de vulga¬ 
ri popularique hominum sensu quo 
familiae constitutio per saeculorum 
memoriam progressa est. 

Marianus Molina, C. M. F. 

Hernaxdez-Yiera, G. — Formacion 
■maniml. Curso I, 128 pag. 120 j>e- 
setas; Curso II, 116 pag. 120 ptas. 
Ed. Iberoamericanas. Madrid, 1968 

Sunt multi cjui saepissime conque¬ 
rantur simplicissimo cuique artificio 
aesthetice perficiendo se impares esse, 
cum nihil, quod probetur ab aliis, 
])erficere inanibus suis valeant, lloc 
igitur auctoris fuit propositum duo¬ 
bus opusculis conscribendis: manua¬ 
lem puerorum, dexteritatem augere at¬ 
que educare, ut per se ipsi efficere, 
intellegere, aestimare possint artificia. 
Ideo integrae hominis institutioni con¬ 
sulitur his libris duobus, cum aptitu- 
do manualis, si in pueritia praeter¬ 
mittatur, aetate provecta vehementer 
desideretur. 

Pulcherrima oratio illa quam scrip¬ 
sit auctor ante laborem pueris reci¬ 
tandam ut quam maximas gratias pro 
manibus Deo habeant. 

Agullo y Coco, M. — La poesia 
espanola en 1962. Consejo Supe¬ 
rior de Investigaciones Cienti ficas, 
Madrid, 1965. Pag. 88. Ptas. 115. 

t 

Magni interest studiorum littera¬ 
rum vitam poeticam nostrae aetatis 
quasi detegere atque comprobare. 
Quod sibi proposuit M. Agullo y Co- 
bo hoc parvo volumine paucarum pa¬ 
ginarum sed impensissimi laboris, quo 
omnia de poesi hispanica anno 1962 
recurrente colligerentur. 

Opus etenim nihil aliud exstat 
quam conspectus quidam poeseos his¬ 


panicae memorati anni 1962. Poesim 
dicimus hispanicam, nam amplissimi 
fiunt indices commentariorum atque 
ephemeridum quae carminibus eden¬ 
dis dicantur vel quoque modo favent 
carminibus, certaminum ac ludorum 
floralium, poetarum, anthologiarum. 
lucubrationum de re poetica, cet.; 
quae omnia non tantum ad linguam 
castellanam verum etiam ad asturi- 
cam, gallaicam, vasconicam, catalau- 
nicam spectant. 

Oraison, M. — Soltcria y celibato. 

Ed. Estela, Barcelona, 1968. Pag. 
187. 

M. Oraison —medicus et sacer¬ 
dos— lectoribus hoc opus offert, ubi 
cogitata sua de caelibatu colligit, 
quo, qui caelibem vitam vivunt, faci¬ 
lius ad cognoscendum quod sunt 
quodque fieri possunt, adjuventur. Si 
vis, en tibi operis index: Carta al lec¬ 
tor (p. 7), Palabras previas (p. 11), 
Reflexiones generales sobre el hecho 
dei celibato 1 (p. 15), Clinica dei celi¬ 
bato 2 (p. 49), Clinica dei celibato 3 
(p. 107), Los celibatos institucionales 
4 fp. 139), Para concluir (p. 183). 

M. Oraison quamplurimas gratias 
habeamus quod, quin rei clinicae et in 
primis psychologicae vacare desinat, 
in investigandis tam humanis quaes¬ 
tionibus curam studiumque producat 
nostraque aetate caelibem vitam vin¬ 
dicet. minime ut quid absurdum sed 
ex propria natura verum ac genuinum 
sensum habens. 

M. Molina, C.M.F. 

